text:
Mateo
E echu ku Hesus a skohe Mateo pa ta un apòstel tabata asombrante—un demonstrashon di e grasia di Dios. Ma e echu ku Dios a skohe Mateo pa skirbi un di e bukinan di Beibel ta kasi inkreíbel.
Ken tabata Mateo? Kiko e ta komuniká den e promé buki di Tèstamènt Nobo?
I. IMPORTANSIA DI E BUKI
E Evangelio di Mateo semper tabata un buki hopi apresiá pa iglesia. Talbes un motibu pa esaki ta pasobra e ta enkabesá e kuater Evangelionan, ta e promé buki di Tèstamènt Nobo, i ta e laso ku Tèstamènt Bieu.
Stanley Toussaint, na komienso di su buki tokante e buki di Mateo a skirbi, “Sin duda Mateo su Evangelio ta un di e bukinan klave di Beibel”. E inkrédulo franses, Renan, tabata mas kategóriko ora el a bisa ku Mateo ta “…e buki mas importante ku a wòrdu skirbí.” William Barclay a skirbi, “Ora nos ta bira pa (studia e buki di) Mateo, nos ta bira na e buki ku por ser yamá e un dokumento mas importante di e fe Kristian, pasobra den dje nos ta haña e relato mas kompleto i sistemátiko di e bida i instrukshon di Hesus.”
For di e skirbimentu di e lídernan spiritual di iglesia durante e promé dos síglo, por nota ku nan a sita Mateo mas ku e otro Evangelionan.
Pakiko Mateo ta e promé buki di Tèstamènt Nobo? Kisas e siguiente dos faktor a hunga un ròl:
A. PASOBRA MATEO TA UN BON BUKI DI TRANSISHON
E profetanan di Tèstamènt Bieu a anhelá pa i duna di konosé ku e Mesias ta bin. E promé vèrsíkulo di Mateo ta anunsiá su binida: “E buki di genealogia di Jesu-Cristo, yu hòmber di David, yu hòmber di Abraham.” (“Mesias” ta un palabra hebreo. Tradukshon di e palabra aki na idioma griego ta “Kristu”.)
Mayoria kreyente di promé siglo tabata konsiente ku e religion hudiu tabata rais di kristianismo. Mateo, siendo un Evangelio skirbí dor di un hudiu, pa hudiunan, tokante un hudiu, tabata un bon brùg entre Tèstamènt Bieu i Tèstamènt Nobo.
Den su buki, Mateo ta proba ku Hesus ta e Mesias—e Kristu. El a dokumentá ku Hesus ta e desendensia pa Mesias, ku Hesus a hasi loke Mesias so por hasi, ku Hesus a papia loke Mesias so por papia, i a muri un morto ku Mesias so por muri!
B. PASOBRA MATEO TA UN BUKI SOBRESALIENTE PA INSTRUKSHON
Kompará ku e otro Evangelionan sinóptiko (Mateo, Markos i Lukas), Mateo a relatá muchu mas instrukshon ku Hesus a kompartí. Komo resultado, esei ta un motibu ku e buki tabata hopi usá den iglesia antiguo. E ta un bon buki tantu pa hende resien kombertí komo lídernan, pa motibu di su énfasis riba e instrukshon di Hesus i énfasis riba disipulado. E orashon “Nos Tata” (6:9-13) i e “Bendishoná”nan (5:3-10) sin duda ta destaká den e buki.
II. NÒMBER DI E BUKI
Nòmber di e buki no tabata parti di e teksto original. Desde antiguidat e palabranan KATA MATHAION (“segun Mateo”) a wòrdu agregá komo titulo. Mas despues e titulo a bira KATA MATHAION EUAGGELION (“Evangelio segun Mateo”). Pesei, den hopi tradukshon moderno, nòmber di e buki ta “E Evangelio Segun San Mateo”. Nos Beibel Santu simpelmente ta usa nòmber di e outor humano.
III. OUTOR I FECHA DI E BUKI
Nos ta kere ku Dios ta Outor di henter Skritura, kada buki den Beibel. Ma El a usa hende pa skirbi Su mensahe. Ken tabata e persona ku Dios a usa pa skirbi e Evangelio di Mateo?
A. OUTOR
Ningun di e Evangelionan ta deklará kla ken e outor humano tabata, manera Pablo a hasi den su kartanan. Manera nos a menshoná ya kaba, nòmber di e buki no tabata parti di e teksto original—e tabata agregá añanan despues. Pues, e echu ku Mateo su nòmber ta aparsé komo título di e buki, no ta indiká ku seguridat ku Mateo tabata e outor (maske ningun otro persona a wòrdu propone komo eskritor di e buki).
Den e iglesia antiguo, e indikashon unánimo a favoresé Mateo komo e outor. I e evidensia ta konvensiente ku Mateo mes a skirbi e buki. Kiko ta e evidensia?
1. Nos no tin e manuskripto original ku Mateo mes a skirbi. Ma tur e kopianan antiguo di Mateo ku nos tin, tin su nòmber aserka
2. Tur e lídernan di iglesia antiguo a afirmá ku Mateo tabata e outor. Tradishon di iglesia antiguo ta unánimo riba e punto aki.
3. E outor konosé geografia di Israel bon. Esaki ta hopi visto den e buki (2:1,23; 3:1,5,13; 4:12,13,23-25; 8:5,23,28; 14:34; 15:32,39; 16:13; 17:1; 19:1; 20:29; 21:1,17; 26:6). Esaki de todo kaso por indiká ku el a biba na Israel.
4. E outor tin bon konosementu di historia, kustumbernan, hendenan i mentalidat hudiu. Ehèmpelnan di esaki ta 1:18,19; 2:1,4,22; 14:1; 26:3,57,59; 27:2,11,13. Esaki probabelmente ta indiká ku e outor tabata un hudiu
5. E outor konosé e Skrituranan hudiu. E eskritor di e promé buki di Tèstamènt Nobo ta referí na Tèstamènt Bieu mas ku tur e otro Evangelistanan. Esaki tambe probablemente ta indiká ku e outor tabata un hudiu.
6. E outor a usa palabranan ku ta indiká ku el a pensa na idioma armeo—e idioma di hudiunan na Israel e tempu ei. Por ehèmpel, TOTE (“anto”) ta aparesé 90 biaha den e buki di Mateo. Esei tabata e manera armeo pa papia, no griego. Esaki probablemente ta indiká ku e outor a lamta na Israel den un kas hudiu.
7. E outor a indiká ku e tin bon konosementu di plaka. E buki di Mateo ta menshoná plaka mas ku tur e otro Evangelionan. E eskritor a usa terminologia pa plaka ku otro Evangelionan no ta usa. Por ehèmpel el a usa e palabranan DIDRACHMA (17:24), STATERA (17:27) i TALANTON (18:24; 25:15,16,20,22,24,25,28).
Ta espesialmente notabel ku e buki di Mateo so a usa e palabra TALANTON. Esaki ta remarkabel pasobra un TALANTON ta un suma hopi grandi, un suma ku mayoria hende no tabatin okashon pa usa. Ma no ta nada straño pa pensa ku Mateo, un kobradó di belasting, lo tabatin oportunidat pa usa e moneda asina grandi.
Tur esaki ta yuda nos konkluí ku Mateo, e kobradó di belasting, ku a bira un apòstel di Hesus—e Mateo ei a skirbi e Evangelio di Mateo.
B. BIOGRAFIA
Su nòmber tabata Leví (Marko 2:14; Lukas 5:27-29), yu di Alfeo (Marko 2:14). Kon el a yega na e nòmber Mateo, no ta konosí presís. Tur dos nòmber ta hebreo. Talbes Leví ta indiká ku Mateo tabata un hudiu, di e tribu Levita. Ta pusíbel ku Hesus a duna Leví e nòmber Mateo, un nòmber ku ta nifiká “regalo di Yahweh”
Mateo tabata un hudiu, un kobradó di belasting pa gobièrno romano na e stat di Kapernaum (Mateo 9:9; 10:3). Ta importante pa tuma tempu pa komprendé su ofishi pa nos por konosé Mateo mas mihó.
E romanonan a konkistá Israel 60 aña promé ku Kristu a nase. Un manera ku nan a oprimí nashonnan konkistá tabata dor di belasting. Senadónan romano i otro ofisialnan riku òf di puesto haltu a kumpra e derechu di kobra belasting pa sinku aña na sierto lokalidat, provinsia, òf region. Nan tabata konosí komo PUBLIKANI. Gobièrno romano tabata solamente interesá pa haña tur e belasting ku mester drenta for di e poblashon. E PUBLIKANInan a kobra mas ariba loke e romanonan a demandá. Loke nan por haña adishonal tabata ganashi pa nan mes. E areglo aki tabata aseptabel pa e romanonan.
E PUBLIKANInan mes no tabata esnan ku a kobra e belasting. Nan a buska hende pa traha pa nan, konosí komo TELONES. Normal, un TELONES tabata un siudadano di e pais mes. Pues, e TELONESnan a traha pa gobièrno romano i tabatin e mésun areglo ku e PUBLIKANInan—loke nan por kolektá di mas tabata ganashi personal. Normal, nan a kobra mas tantu pusíbel, sabiendo ku outoridat romano lo protehá nan. Nan paisanonan a despresia nan. Pa e pueblo hudiu, TELONESnan tabata traidó. E hudiunan a konsiderá nan riba e mésun rango ku “pekadónan” i prostitutanan, èts.
Mateo tabata un TELONES. (Den Beibel Santu, Mateo 10:3 i Lukas 6:27 ta yam’é “publikano”, ma e palabra griego ta TELONES—méskos ku Mateo 9:9; Marko 2:14.) Mateo lo tabata un hende despresiá i odiá pa e hudiunan, pasobra e tabata kómplise ku e romanonan i a manda sèn di Israel pa Roma. I e lo no tabata un hende masha religioso pasobra hudiunan a konsiderá nan asina mal hende ku nan no a pèrmiti kobradónan di belasting pa drenta snoa. Tin ora asta nan a prevení nan di drenta tèmpel.
Ora Hesus a invitá Mateo pa siguiE, el a reakshoná mes ora (9:9-10). Kasi sigur esaki ta indiká ku Mateo lo a tende Hesus prediká na mas ku un okashon. E lo tabatin oportunidat pa hasi esei, pasobra Hesus i Mateo a biba na e mésun siudat, Kapernaum. Su kurason tabata prepará! De todo kaso, ora Hesus a invitá Mateo pa siguiE, Mateo tabata disididu pa bira Su disipel!
Méskos ku otro TELONES, Mateo lo tabata riku. Ora Hesus a invitá Mateo pa siguiE, e tabatin moda pa pone un “bankete grandi” (Lukas 5:29) pa otro kobradónan di belasting por sera konosí ku Hesus!
Hesus a skohe Mateo komo un di Su apòstelnan (Mateo 10:2-4; Marko 3:16-19; Lukas 6:13-16). Ultimo biaha ku nos ta topa Mateo den Tèstamènt Nobo, e tabata den e sala ariba dia di Pentekostes (Echunan 1:13).
Beibel no ta bisa hopi tokante Mateo. Segun tradishon, Mateo a sirbi Señor na Palestina vários aña despues di Hesus Su asenshon. Anto el a hasi vários viahe pa bishita hudiunan na otro parti di mundu, espesialmente Persia, Siria, Etiopia, i kisas Gresia. Tambe, segun tradishon, Mateo a muri komo un martir.
C. FECHA I SITIO
Nos no sa fecha ku e buki a wòrdu skirbí. Ma e buki mes ta duna algun indikáshon i nos por hasi sierto opservashon ku por indiká e fecha:
- Den Echunan 8:4, iglesia na Herusalèm a wòrdu plamá. E nesesidat pa skirbi un relato tokante Hesus no tabata asina grandi mientras e kreyentenan tabata na Herusalèm huntu ku e apòstelnan ku por a kontestá kualke pregunta ku nan por tabatin…pasobra e apòstelnan tabata presente ku Hesus.
- E palabranan “te dia djawe” (27:8; 28:15) ta duna impreshon ku un lapso di tempu a pasa desde e eventonan a sosodé.
- Hesus Su diskurso riba Seru di Oleifi a profetisá e destrukshon di Herusalèm. Tito a destruí Herusalèm na aña 70 A.D. Ma e outor no a duna evidensia ku e ta konsiente ku Herusalèm a wòrdu destruí. Pues, probablemente e buki a wòrdu skirbí promé ku e 70 A.D.
- Pusíbelmente Marko a skirbi su Evangelio promé ku Mateo a skirbi esun di dje. Talbes Mateo a hasi uso di Marko su buki ora el a skirbi su Evangelio. Si esei ta e kaso, Mateo lo mester a wòrdu skirbí despues di Marko.
- E promé iglesia tabata hudiu, i Mateo a skirbi su buki pa hudiunan.
E pèrspektiva mas komún entre studiantenan di Beibel evangéliko ta ku probabelmente Mateo a skirbi su buki entre 50-70 A.D.
Unda Mateo tabata lokalisá ora el a skirbi e buki? Kontesta di e pregunta ei ta deskonosí. Tin spekulashon ku Mateo tabata na Judea òf na Antiokia (na Siria). Motibu pa pensa ku Mateo por a skirbi for di Antiokia ta simpelmente pasobra Ignatius tabata e promé pa menshoná e buki di Mateo i Ignatius tabata biba na Antiokia. Esei no ta evidensia konvensiente. Echu ta ku Mateo su lokalidat ora el a skirbi e Evangelio ta deskonosí.
IV. LEKTORNAN ORIGINAL DI E BUKI
Mateo, un kreyente hudiu, a skirbi pa hudiunan—tantu kristian komo inkonberso. Tin evidensia di esaki den e buki:
A. VOKABULARIO DI MATEO
Si bo ta skirbi karta pa un kreyente, bo por usa palabra manera “e gran tribulashon,” “santifika,” “regenerá,” “rapto,” èts. Ma bo no por usa e palabranan ei den un karta pa un hende ku no tin idea kiko e palabranan ei ke men.
Mateo a usa palabra ku hudiunan lo komprendé. Ma paganonan lo no realisá e nifikashon. Por ehèmpel:
- Mateo a paga tino na e respèt ku hudiunan tin pa ku uso di nòmber di Dios i a usa e ekspreshon hudiu “reino di shelu” (32 biaha) na lugá di “reino di Dios”. Ningun otro Evangelio ta usa “reino di shelu.” Mateo tambe a usa e palabranan “reino di Dios” kuater biaha. (Tambe el a usa a palabra reino 56 bes.)
- Mateo a usa e ekspreshon hudiu “Tata na shelu” 15 biaha den su Evangelio (Marko a usa e ekspreshon ún biaha so, i Lukas no a usa e ekspreshon mes.)
- “Yu di David”, usá ocho biaha den e buki (1:1; 9:27; 12:23; 15:22; 20:30-31; 21:9,15 {22:42,45]), ta un nòmber ku hudiunan tabatin pa e Mesias. Esaki ta kòrda e lektor di Dios Su promesa ku un desendiente di David lo reina pa semper riba su trono.
- Den e buki, Herusalèm ta yamá “e stat santu” (4:5; 27:53) i “e stat dje gran Rei” (5:35), ekspreshonnan ku hende no-hudiu nunka lo bisa.
- Tambe e tèmpel ta yamá “lugá santu” (24:15).
- Mateo a usa e palabranan “Tata ku ta den shelu” 15 bes (5:16,45,48; 6:1,9; 7:11,21; 10:32,33;12:50; 16:17; 18:10,14,19; 23:9). En kontraste Marko a skirbi esei solamente ún biaha i Lukas no a usa e palabranan ei mes!
B. SITANAN DI TÈSTAMÈNT BIEU
Mateo a pone hopi énfasis riba Hesus Su kumplimentu di lei i profesinan mesiániko den Tèstamènt Bieu.
Tèstamènt Bieu tabata Skritura outoritario pa hudiunan. Un studiante di Beibel a konta ku Mateo a usa 53 sita dirèkt for di Tèstamènt Bieu. Aserka esei, Mateo a referí indirèkt na Tèstamènt Bieu 76 biaha—un total di 129 referensia na Tèstamènt Bieu…mas ku otro bukinan di Tèstamènt Nobo!
Mateo a enfatisá ku Hesus a kumpli ku Lei i profesia mesianiko ku e frase “pa por keda kumpí loke a wòrdu papiá dor e profeta…” 13 biaha:
- 1:22-23 ta kumpli Isaias 7:14; 8:8
- 2:5-6 ta kumpli Mikeas 5:2
- 2:15 ta kumpli Oseas 11:1
- 2:17-18 ta kumpli Jeremias 31:15
- 2:23 ta kumpli Huesnan 13:5,7; Isaias 11:1; 53:2 (esaki ta mas kompliká)
- 4:14-16 ta kumpli Isaias 9:1-2
- 8:17 ta kumpli Isaias 53:4
- 12:17-21 ta kumpli Isaias 42:1-4
- 13:35 ta kumpli Salmo 78:2
- 21:4-5 ta kumpli Isaias 62:11; Zakarias 9:9
- 21:42 ta kumpli Salmo 118:22-23
- 26:31 ta kumpli Zakarias 13:7
- 26:54 ta kumpli Skrituranan
- 26:56 ta kumpli skirbimentu di e profetanan
- 27:9-10 ta kumpli Zakarias 11:12-13; Jeremias 32:6-9
Otro referensia similar:
13:14-15 – Isaias 6:9-10
21:42 – Salmo 118:22-23
26:31 – Zakarias 13:7
26:54 – hopi Skritura
26:56 – hopi Skritura (profetanan)
Tambe Mateo ta referi hopi biaha na Lei di Tèstamènt Bieu – 5:17-19; 7:12; 11:13; 12:5; 22:36,40; 23:23
C. LISTA DI GENERASHONNAN DUNÁ PA MATEO
Nos ta haña 1:1-17 innesesario i laf. Ma pa hudiunan esaki ta sumamente importante i interesante. Pa Hesus por ta Mesias-Rei di Israel, e mester ta yu di Abraham (hudiu) via di David (rei).
E genealogia di Hesus ta kuminsá ku Abraham—en kontraste di Lukas ku a bai bèk den e genealogia di Hesus te Adam (Lukas 3:23-38). (Ta bon pa menshoná ku Mateo ta lista e genealogia di Hesus dor di su tata di kriansa, Jose. En kontraste, e genealogia den Lukas ta di Maria.) Ni Marko ni Juan no ta inkluí genealogia mes, ni ta konta di Su nasementu. Nan lektornan lo no tabata interesá pa esei.
D. DETAYENAN NO SPLIKÁ PA MATEO
Tin sierto kos Mateo no a splika, sabiendo ku su lektornan ta komprendé loke e ke men.
- Faktonan Históriko
Si bo ta skirbi un karta pa un arubano, i bo ta menta nòmber di Betico Croes, e arubano lo sa mes ora ken bo ke men. Ma si bo manda e mésun karta pa un venezulano, bo lo mester splika ken Betico Croes ta.
Ta interesante pa opservá ku e otro Evangelionan ta splika presis ken ta ken i kiko ta kiko pa e lektor por komprendé. Por ehèmepl, Lukas a hasi esei den 2:1-2; 3:1-2. En kontraste, Mateo a menta nòmber di politikonan sin splika, sabiendo ku su lektornan hudiu ta komprendé presisamente ken e persona ta (2:1,22; 14:1).
- Kustumbernan
Mateo a menshoná diferente kustumber hudiu (sabat, yunamentu, ofrendanan, belasting di tèmpel, èts.) sin splikashon.
Mateo a menshoná labamentu seremonial, i e lektornan hudiu a komprendé (15:2). En kontraste, Marko, skirbiendo pa hende ku no sa di e kustumber aki, a splika na plaka chikí kiko labamentu seremonial a enserá (Marko 7:2-4). Mateo tambe a skirbi tokante filakterianan i kuashinan (23:5) sin duna splikashon.
En kontraste di esaki, Mateo a duna splikashon ora a trata e kustumber romano pa duna libertat na un presu na e fiesta (27:15).
- Palabranan
Tin diferente palabra no-spliká den Mateo, ku hudiunan lo komprendé bon:
– “Hesus” ta un forma di Josue (Heb.) ku ta nifiká “Yahweh lo salba.” 1:21 no ta bisa kiko “Hesus” ta nifiká. E ta asumí ku e lektor sa su nifikahon.
– “kèns” – 5:22. E palabra pa “kèns” ta e palabra armeo “RAKA”. Maske e eskritor tabata skirbi na idioma griego, e tabata sa ku su lektornan lo komprendé e palabra aremeo—idioma ku hudiunan a papia na Israel e tempu ei.
– “kaha di ofrenda” (27:6) tambe ta un palabra armeo: KORBANAS. E outor tabata sa ku esnan ku ta lesa su buki lo komprendé e palabra.
E. TÒPIKONAN TRATÁ PA MATEO
Hopi tópiko ku Mateo a trese dilanti, lo interesá prinsipalmente hudiunan. Mateo a skirbi tokante ofrenda di tèmpel (5:23-24), yunamentu (6:16-18), sabat (12:1-14; 24:20), impuesto di tèmpel (17:24-27) i tambe hopi diskushon entre Hesus i lídernan hudiu
F. TESTIMONIO DI TRADISHON
Lídernan di iglesia den e promé siglo a afirmá ku Mateo a skirbí pa hudiu. Irenaeus a laga sa ku “Mateo a skirbi un evangelio pa e hebreonan.” Tambe na un otro okashon el a skirbi, “E Evangelio di San Mateo a wòrdu skirbí pa e hudiunan”. Origen a bisa, “San Mateo a skirbi pa e hudiunan”. I Eusebio a duna di konosé ku “Mateo…a entregá su Evangelio na su paisanonan”. Ta bisto ku Mateo a skirbi prinsipalmente pa kreyentenan hudiu di Israel òf Siria.
V. PROPOSITO I LEMA DI E BUKI
Algun outor humano di Skritura ta indiká kla loke tabata nan proposito pa skirbi nan buki. Ma esei no ta e kaso ku Mateo. Ningun teksto den su buki ta indiká su proposito. Tòg ta parse ku Mateo ta duna indikashon kla kiko su proposito ta pa skirbi e buki. Mateo su proposito tabata pa demonstrá ku Hesus ta e Mesias ku Tèstamènt Bieu a profetisá.
Hende a wòrdu ungí den Tèstamènt Bieu pa inisiá na servisio den un di tres diferente puesto: Profeta, saserdote, òf rei. Tèstamènt Bieu a profetisá di un Persona ku lo ta tur tres. Pesei nan a yama Esun ku lo kumpli ku e profesianan aki “Esun Ungi” (“Mesias” na idioma hebreo òf “Kristu” na idioma griego). Mateo a presentá Hesus tantu komo profeta, saserdote i rei…ma el a enfatisá ku Hesus ta rei!
Nota algun manera ku Mateo ta desaroyá su proposito dor di e buki:
- E promé vèrsíkulo di e buki ta indiká ku Hesus ta e eredero di Dios Su promesanan na Abraham i David. “E buki di genealogia di Jesu-Cristo, yu hòmber di David, yu hòmber di Abraham.” E vèrsíkulo ta kòrda e lektor di Génesis 12:1-3; 13:14-17; 15:18-21; 17:1-8; èts. (Dios Su aliansa ku Abraham) i 2 Samuel 7:11-16 (Dios Su promesa na David).
- Hesus ripitidamente ta yamá “yu di David” (1:1; 9:27; 12:23; 15:22; 20:30,31; 21:9,15), un nòmber ku hudiunan lo komprendé ta referí na e Mesias.
- Den 1:6, Mateo a enfatisá ku David tabata “rei David”.
- Ora Gabriel a saludá Jose ku “yu di David” (1:20)—enfatisando ku Jose, esun ku lo ta tata legal di Hesus, tin derecho pa sinta riba trono di David. Pues el a komuniká ku Jose su Yu di kriansa (Yu legal, ma no yu biológiko), Hesus, tin derecho legal pa sinta riba trono di David.
- Ningun otro Evangelio ta konta di e sabionan (hende ku a skohe reinan) ku a biaha bin te na Israel buskando “Rei di e hudiunan” (2:2). Nan a “tira nan kurpa abou na suela i a ador’E” i a dun’é regalonan ku tabata apropiá pa duna un rei (2:11).
- Segun 2:1, Mateo a laga sa ku Hesus a nase na Bètlehèm. Den 2:4, Herodes a hasi pregunta di e saserdotenan i eskribanan “unda e Cristo (Mesias-Rei) mester a nase”. Nan tabata sa bon bon ku e Mesias mester a nase na Bètlehèm. Hesus a kumpli ku e profesia aki.
- E Yu di hende tin un reino – 13:41; 16:28; 19:28; 25:31,34
- Mateo a skiribi ripitidamente di “reino” (56X); “reino di Dios” (4X); “reino di shelu” (32X)
- Segun 12:42, Hesus ta mas grandi ku rei Salomon
- E disipelnan tabata antisipá ku e Mesias-Rei lo establesé un reino (20:20,21).
- E puebel a grita “Hosana na e Yu di David” (21:9,15)—un ekspreshon kla ku e peubel hudiu a konsiderá Hesus komo e Mesias. Mateo a sita Zakarias 9:9, “Ata, bo Rei ta bin serka bo” (21:4-5).
- Asta na Hesus Su rat i krusifikashon, e echu ku Hesus ta “Rei di hudiunan” tabata e punto klave ku a bin dilanti (27:11,29,37,42).
- Un lema ku ta fasinante pa studia den e buki di Mateo ta “outoridat” òf “poder”. E lema aki klaramente ta kontribuí na Mateo su proposito.
- Hesus a duna instrukshon ku outoridat – 7:29
- Hesus tabatin outoridat pa kura – 8:9
- Hesus tabatin outoridat pa pordoná piká – 9:6,8
- Hesus a duna Su disipelnan outoridat riba demonionan – 10:1
E mester tabatin e outoridat ei pa E por duna e disipelnan esei.
- E lidernan hudiu a rekonosé Hesus Su outoridat – 21:23-27
- En fin, Hesus tin turoutoridat– 28:18
Ta parse ku Mateo tabata prepará e lektor poko poko mientras e ta lesa e buki, mustrando Hesus Su outoridat riba esaki, riba esei, pa e yega na kulminashon na fin di e buki despues di Su resurekshon ku un deklarashon i konklushon ku Hesus tin tur outoridat! E ta Rei soberano universal ku tur outoridat!
Talbes Mateo tabatin un proposito sekundario. Den e último vèrsíkulo di e buki, Hesus a instruí Su siguidónan pa “…siña nan pa kumpli ku tur loke Mi a ordená boso…” Talbes Mateo a skirbi su Evangelio pa hasi presis loke Hesus a bisa—pa proveé un manual di instrukshon pa e iglesia hóben. Klaramente e ta un buki di instrukshon, fásil pa kòrda i memorisá. (Esei tabata esensial e tempu ei, pasobra bukinan tabata hopi skars.)
Pasobra e buki ta asina bon hinká den otro, fásilmente e por wòrdu usá pa evangelisá i konvensé (apologétika). Ta parse ku Mateo tabata deseoso pa su lektornan por tin sufisiente informashon pa nan por hasi un desishon inteligente tokante Hesus.
VI. PLAN DI E BUKI
Kon e buki di Mateo ta organisá? Esaki por ta mirá di diferente ángulo. Promé, nos lo nota algun pusíbel divishon ku Mateo mes por a usa:
A. MATEO TA SIGUI E MÉSUN PLAN DI MARKO
Tin studiante di Beibel ku ta di opinion ku Mateo a sigui e patronchi ku Marko a proveé den su Evangelio. Tin sierto valides pa ku e pensamentu aki, pasobra nos por mira sierto similaridat:
B. “FOR DI E TEMPU EI HESUS A KUMINSÁ…”
Un otro opservashon ta ku e frase aki ta usá dos biaha den e buki (4:17; 16:21). Algun studiante di skritura ta pensa ku esaki ta indiká e divishonnan prinsipal di e buki:
I. E Presentashon/Persona di Hesus Mesias – 1:1 – 4:16
“for di e tempu ei Hesus a kuminsá…” – 4:17
II. E Proklamashon di Hesus Mesias – 4:17 – 16:20
“for di e tempu ei Jesu-Cristo a kuminsá…” – 16:21
III. E Sufrimentu di Hesus Mesias – 16:21 – 28:20
C. “I A SOSODÉ ORA KU HESUS A KABA…”
E frase aki ta aparesé sinku biaha den e buki di Mateo. Ta pusíbel ku Mateo a indiká un transishon usando e frase aki:
D. UN STRUKTURA TOPIKAL
I. E NASEMENTU DI E REI – 1
II. E RESEPSHON DI E REI – 2
III. E DEDIKASHON DI E REI – 3
IV. E TENTASHON DI E REI – 4
V. E MENSAHE DI E REI – 5-7
VI. E OUTORIDAT DI E REI – 8,9
VII. E OPOSISHON KONTRA E REI – 11-12
VIII. E PARABOLANAN DI E REI – 13
IX. E SIÑANSA DI E REI – 14-20
X. E PRESENTASHON DI E REI – 21:1-22
XI. E RECHASO DI E REI – 21:23-23:39
XII. E PROFESIA DI E REI – 24-25
XIII. E SUFRIMENTU DI E REI – 26-27
XIV. E RESUREKSHON DI E REI – 28
VII. OPSERVASHONNAN DI E BUKI
Komo un kobradó di belasting, Mateo lo tabata hopi presis teniendo rekòrt—el a hasi anotashon ku eksaktitut. E kalidat ei di Mateo ta hopi bisto den su buki.
E Evangelio di Mateo ta sumamente bon organisá. Ma e no ta organisá manera nos tin kustumber di pensa! Nota dos karakteristika di e buki:
A. AGRUPASHON
Ku agrupashon e outor no ta sigui un òrdu kronológiko òf geográfiko ku eksaktitut. E ta mas interesá pa pone e eventonan, milagernan, siñansanan, èts. huntu—den un grupo—pa logra un sierto meta.
Nota algun di Mateo su agrupashon:
– 3 grupo di 14 generashon – 1:1-17
– 8 “bendishoná”nan – 5:3-10
– 6 kontraste – 5:21-47
– 3 akto di deboshon – 6:1-18 (dunamentu, orashon, yunamentu)
– 10 milager – 8-9
– 7 parábola – 13
– 3 parábola konvensiente – 21:28 – 22:14
– 7 “ai” pa eskribanan i Fariseonan – 23:13-36
Nos no mester pensa ku Hesus a bisa òf hasi tur esei na mésun okashon. Por ehèmpel, Hesus por a konta e parábolanan na diferente okashon durante Su ministerio. Ma Mateo simplemente ta agrupá nan huntu.
Kiko tabata Mateo su meta pa agrupá? Mateo no ta indiká kontesta pa e pregunta aki. Ma, kòrdando ku e tempu ei no tabatin buki manera awendia, ta parse ku Mateo a skirbi su buki di e forma aki pa fasilitá kòrdamentu i memorisashon! Agrupashon ta hasi esei!
Ta importante pa komprendé dor ku Mateo a usa agrupashon, hopi evento den e buki no ta den e òrdu kronológiko ku nan a sosodé. Ma ta parse ku sierto parti den e Evangelio si ta den òrdu kronológiko. Ta parse ku kapítulonan 1-4 i 14-28 ta menshoná eventonan den un forma mas parti kronológiko. Den otro palabra kapítulonan 5-13 ta den un òrdu mas parti topikal na lugá di un òrdu kronológiko.
B. INSTRUKSHON
Mateo a pinta un portrèt general di bida di Hesus sin menshoná hopi detaye. Ta parse ku intenshonalmente el a redusí e parti di narashon di bida di Hesus. Por nota esaki mas kla ora nos ta kompará largura di algun storia den Mateo (ku ta mas kòrtiku) ku e mésun storia den e buki di Marko:
– Storianan di Marko 5 – Marko 5 (43 vèrsíkulo); Mt 8-9 (16 vèrsíkulo)
– Morto di Juan Boutista – Marko 6:17-29 (13 vèrsíkulo); Mt 14:3-12 (10 vèrsíkulo)
– Kuramentu di lunatiko – Marko 9:14-29 (16 vèrsíkulo); Mt 17:14-21 (8 vèrsíkulo)
Ta parse ku Mateo a redusí e parti di narashon di bida di Hesus, pa e por konservá espasio pa e por skirbi mas di Kristu Su palabranan. I Mateo a pone hopi énfasis riba e siñansa di Hesus! Kontenido di 60% di e 1071 vèrsíkulonan den e buki di Mateo ta e palabranan di Hesus.
Mateo ta inklui sinku diskurso prinsipal den su buki: Diskurso #1 – Mt 5-7
Diskurso #2 – Mt 10
Diskurso #3 – Mt 13
Diskurso #4 – Mt 18
Diskurso #5 – Mt 24-25
Fuera di e sinku diskurso ei, por nota ku Mateo 23 tambe ta un diskurso òf diskushon largu kondenando hipokrisia religioso. I tambe tin otro teksto ku bastante instrukshon.
Ningun otro Evangelio ta enfatisá Hesus Su siñansa asina tantu i asina ekstenso! Kiko tabata Mateo su proposito pa hasi esaki? Manera nos a menshoná ya kaba, pPusibelmente 28:18-20 ta indiká e motivashon: “siña nan pa kumpli ku tur loke Mi a ordená boso”. Talbes Mateo a skirbi su buki pa iglesia por sa kiko kreyentenan mester sa despues ku nan ta kombertí. Mateo a presentá e siñansa esensial!
C. SALBASHON TA PA TUR
Sin duda e buki di Mateo ta pone hopi énfasis riba e echu ku Hesus tabata hudiu i ku Hesus Su énfasis tabata riba Israel den Su siñansa. (Por ehèmpel, El a bisa, “ta serka e karnénan pèrdí di e kas di Israel so Mi a wòrdu mandá” – 15:24).
Ma tòg nos no por keda sin opservá ku hende no-hudiu tambe ta bin dilanti na un forma ku ta destaká, indikando ku Hesus no ta pa Israel so:
- Damanan pagano den Hesus Su genealogia. Tantu Rahab komo Ruth ta menshoná den 1:5.
- E sabionan no-hudiu ku a bin adorá Hesus (2:1-12)
- Hesus a bisa ku fe di e senturion pagano a destaká (8:10-13). Tambe El a bisa, “…hopi lo bin for di oriente i for di oksidente, i nan lo sinta na mesa huntu ku Abraham, Isaak i Jakòb…ma e yunan di e reino lo òrdu tirá den skuridat di pafó…”
- Den e parabola di e kunuku ku yerba shimaron, Hesus a bisa “e kunuku ta e mundu” (13:38)
- Hesus Su kombersashon ku e señora kananeo (15:21-28)
- Mateo ta e úniko eskritor di un Evangelio ku a menshoná “iglesia” (16:18; 18:17)—un órgano ku ta inkluí tantu hudiunan komo no-hudiunan.
- Den e parábola di e kunukeronan malbado, Hesus a indiká kla ku “reino di Dios lo wòrdu kitá for di boso, i duná na un nashon ku si ta hasié produsí fruta” (21:33-44). E palabra “nashon” ta ETHNE, indikándo hende no-hudiu.
- E “evangelio…lo wòrdu prediká den henter mundu” (24:14)
- I sigur e énfasis di Hesus riba mundu kompleto ta masha visto den 28:19-20 – “…bai i hasi tur e nashonnan (ETHNE atrobe) disipel di Mi…”
D. INTERES PA KU IGLESIA
Mateo ta e úniko Evangelio ku ta menshoná “iglesia” (16:18; 18:17-20).
E. EVENTONAN KU MATEO SO A KOMPARTí
Mateo ta inkluí diferente evento den su buki ku ningun di e otro Evangelionan ta inkluí:
- Jose su soño – 1:18-24
- Bishita di e sabionan – 2:1-12
- Huída pa tera di Egipto – 2:13-15
- Herodes a mata e muchanan – 2:16-18
- Hudas a repent – 27:3-10
- Soño di Pilato su esposa – 27:19
- Otro resurekshonnan ora Hesus a muri – 27:52
- Pagamentu di soldánan – 28:11-15
- E Gran Mandato – 28:16-20
Tambe tin instrukshon i parábola ku Mateo so ta presentá.
F. E REINO OFRESé I RECHASá
Hudiunan inkredulo lo puntra: “Si Hesus ta Mesias di Israel, unda Su reino ta? Dikon e Skrituranan tokante un reino no a wòrdu kumpli den Su persona?” Hopi komentarista ta haña ku Mateo a duna e siguiente kontesta:
- E hudiunan a
rechasá un reino terenal ora nan a rechasá nan Rei – 11:16-24; 21:28-22:10
- Pasobra Israel a rechasá su Rei, Su reino ta posponé (ma no kanselá) – 19:28; 20:20-23; 23:39; 25:31-46; èts
3. Mientras tantu Dios tin un otro plan: iglesia
Iglesia ta universal i ta inkluí paganonan. Kristu ta konstruiendo Su iglesia awor—formá di esnan ku den e era aki ta erederonan di e reino. Pesei Mateo ta enfatisá paganonan den su buki.
4. Hesus lo establesé Su reino na di dos binida – 24-25
Un skema basá riba e konsepto teológiko aki ta lo siguiente:
I. E REINO OFRESÉ – 1:1 – 11:1
II. E REINO RECHASÁ – 11:2 – 12:45
III. E REINO POSPONÉ – 12:46 – 28:20
Literatura Konsultá
Barclay, William. The Gospel of Matthew, Volume 1 (Philadelphia: Westminster Press, 1975), p. 1-9
Demaray, Donald E. Bible Study Sourcebook (Los Angeles: Cowman Publishing Company, 1964), p. 132-137.
France, R.T Matthew: Tyndale New Testament Commentaries (Leicester, England: Inter-Varsity Press, 1985), p. 15-67.
Gromacki, Robert G. New Testament Survey (Grand Rapids, Michigan: Backer Book House, 1981), p. 67-75.
Gundry, Robert H. A Survey of the New Testament (Grand Rapids, Michigan: Zondervan Publishing House), p. 82-90.
MacArthur, John. MacArthur New Testament Commentary: Matthew 1-7 (Chicago, IL: Moody Press, 1985), p. ix-xiii.
MacArthur, John. MacArthur’s Quick Reference Guide to the Bible (Nashville, TN: W Publishing Group, 2001), p. 175-182.
Petersen. L.M. Merrill C. Tenny, general editor. “Gospel of Matthew, The Zondervan Pictorial Encyclopedia of the Bible (Grand Rapids, Michigan: Zondervan., 1976), vol. 4, p. 120-129.
Poehnell, Gray. Notulonan di kurso New Testament Survey class, BI 102, Prairie Bible Institute, Three Hills, AB, Canada, 1983.
Tenny, Merrill C. New Testament Survey (Grand Rapids, Michigan: Wm. B. Eerdmans Publishing Co., 1980), p. 141-152.
Toussaint, Stanley D. Behold the King (Portland: Multnomah Press, 1980), p. 13-32.
Wilkinson, Bruce & Boa, Kenneth. Talk Thru the Bible (Nashville, TN: Thomas Nelson Publisher, 2002), p. 309-318.


c: text/html

text:
Publiká riba 17 Sèptèmber 2020
WILLEMSTAD- Entrante djabièrnè 18 di sèptèmber, Ministerio di Desaroyo Ekonómiko (MEO) pa medio di MiNEGOSHI i konhuntamente ku Qredits i Korpodeko lo bolbe habri e portal pa brinda fasilidat di krédito na empresarionan mikro, chikí i mediano. Esaki tantu den sektor turístiko (horeca i sektor di transporte), pero tambe otro sektornan ku ta enkontrá difikultat finansiero komo konsekuensia di COVID-19.
E fasilidat di krédito aki tin komo meta pa di un forma inovativo yuda e empresario mikro, chikí òf mediano supli den e gastunan fiho di su empresa pa un periodo, i di e forma aki yuda e empresario stabilisá despues di COVID-19.
Pa por brinda un alivio na e empresario aki, MEO a uni forsa i kapasidat ku Korpodeko i Qredits. Den e proseso aki, tantu Korpodeko komo Qredits ta sigui traha independientemente for di Gobièrnu i kada un ta apliká nan propio proseso di krédito.
Pa por bini na remarke, e empresa entre otro mester ta establesé na Kòrsou i registrá na Kámara di Komersio promé ku 16 di òktober 2019 i e empresa mester pas den e definishon di Gobièrnu pa loke ta trata empresanan mikro, chikí i mediano. Un empresa mikro por tin entre un (1) pa kuater (4) empleado ku un ingreso di ménos ku 0,5 mion. Un empresa chikí tambe su ingreso mester ta ménos ku 0,5 mion, pero den e kaso aki e empresa por ta konsistí di entre sinku (5) pa dies (10) empleado. Un empresa mediano por tin entre diesun (11) pa sinkuenta (50) empleado ku un ingreso entre 0,5 te ku 5 mion. Pa por tuma nota di demas kondishon i rekisitunan pa por apliká pa e fasilidat di krédito aki, por bishitá www.fondodisosten.org.
E empresario ku ta bini na remarke ta risibí un fasilidat di krédito eksklusivo (un biaha so) serka Korpodeko òf Qredits ku kondishonnan di pago adaptá riba término largu (un periodo di grasia di máksimo 12 luna) i (temporalmente) un porsentahe di interes sumamente abou (2%). Si ta nesesario, e empresario lo risibí tambe guia i konseho pa asina sigurá ku e empresa por manehá e krédito debidamente i yuda reforsá e empresa su kapasidat pa na final kumpli tambe ku su deber di pago bèk.
E formulario pa hasi petishon pa e fasilidat di krédito aki lo ta habrí entrante djabièrnè 18 di sèptèmber pa 8’or di anochi riba fondodisosten.org i aplikashon lo ta posibel te ku djárason 30 di sèptèmber 8’or di anochi.
Si akaso tin kualke pregunta adishonal tokante e fasilidat di krédito aki, por tuma kontakto ku nos via kredito@fondodisosten.org

robotstxt: allowed

filter: keep


text:
Minister Dangui Oduber CONTENTO CU TRABOUNAN DI MINISTER ODUBER A MIRA CONTINUACION
ORANJESTAD – Diaranson mainta tabata un dia hopi importante pa e comunidad di Aruba caminda a pone e prome piedra pa e Fundacion Hunto. E centro aki ta bay duna cuido na personanan cu tin problema cu salud mental, esaki ta conta pa nos adictonan ambulante tambe. Minister Oduber tabata esun cu a cuminsa cu e idea pa añadi cuido di personanan cu tin adiccion hunto cu personanan cu cuido mental bou di un solo dak.
Na luna di mei di aña 2019 a nombra un hunta di supervision nobo pa Fundacion Maneho di Adiccion Aruba (FMAA). Na luna di oktober di aña 2020 a logra firma un MOU entre FMAA y SPD cu e intencion pa uni esakinan hunto. Gabinete Wever Croes semper a duna importancia pa e ser humano ta central pesey a kere den e proyecto aki pa un miho Aruba.
E fundacion aki ta bay yuda hopi famianan cu tin persona cu ta sufri di salud mental. Lo yuda nan rehabilita pa asina reintegranan bek den nos sociedad. Cada un di e personanan aki una bes nan ta mas miho ta bay contribui bek na Aruba su economia. E trabounan no tabata facil, mester a convence diferente stakeholders pa por logra esaki.
Minister Oduber a bisa danki y pabien na Minister Rocco Tjon cu a continua y finalisa e proyecto importante aki. Esaki ta e prome infrastructura nobo den 25 aña cu ta bay pa trata specialmente nos adictonan ambulante. Un danki tambe na e Social Crisis Plan cu tambe a yuda den esaki. Danki na SPD, FMAA, DVG, FADA, HAVA, Respaldo, e stuurgroep GGZ y tur stakeholders pa kere den e proyecto y haci esaki un realidad. Esaki ta un bunita ehempel di e frase gobernacion ta continuacion. Trahando hunto pa Aruba.


text:
- curom
- »
- news & video
- »
- Kortometrahe “Sin Ayó” ta bai Canada i Trinidad & Tobago!
Kortometrahe “Sin Ayó” ta bai Canada i Trinidad & Tobago!
E produkshon lokal “Sin Ayó” lo kompetí na Trinidad & Tobago Film Festival, kual ta tuma lugá 18 – 25 di e luna aki. Prome ku esei, e kortometrahe lo sali riba pantaya grandi djaweps awó 13 di sèptèmber durante Caribbean Tales International Film Festival (CTFF). na Toronto, Canada. “Sin Ayó” ta un di e poko pelikula nan ku ta forma parti di CineFam, un kategoria dediká na sineastanan muhe di Karibe.
Sin Ayó tin un tim fuerte di hende muhe su tras ku Gedeona Maduro komo produktor ehekutivo, produktor Sulin Passial i Elizabeth Francisco direktor i eskritor. Passial i Francisco ta biaha pa Toronto awe pa representá e kortometrahe na e festival internashonal. E oportunidat úniko aki lo ofrese e sineastanan oportunidatnan grandi pa partisipá den diferente masterclass, workshop i interkambiá ku profeshonalnan di e industria di sine na CTFF i na Toronto International Film Festival kual tambe ta tumando lugá e siman aki.
E tim tras di Sin Ayó ta gradisi tur sponser ku a hasi partisipashon na Caribbean Tales International Film Festival posibel. Esaki lo no ta posibel sin boso yudansa! Ku gran apresio nos ta gradisí Prins Bernhard Cultuurfonds Caraibisch Gebied, Konsulado General Hulandes na Toronto, Curaçao Tourism Board i Curoil. Pa Kòrsou esaki ta un oportunidat pa kompartí un parti chikí di nos arte i historia ku un oudiensia mas grandi. E sineastanan lo tene un Q&A despues di e pelikula riba 13 di Sèptèmber.
E obra fiktisio ‘Sin Ayó’ ta hiba nos na e mainta trágiko di 6 di Novèmber 1967. E ta dediká na e personanan ku a perde nan bida durante konstrukshon di Brug Juliana.


text:
Den un reciente entrevista cu directora di CENSO, Sharin Luydens ta duna un splicacion amplio riba con e votacion ta tuma luga. Segun e ley di derecho pa vota, e urna lo habri for di 8or di mainta te cu 8or di anochi.
Pa ley, e dunado di trabou ta duna su trahado 4 ora cu ta derecho pa asina e por bay vota, esaki den caso cu e persona no ta liber den e orario. Esey ta e leynan electoral. Aunke semper ta keda opcion di ta den man cu e doño di trabou pa tin un bon entendemiento.
Tambe Luydens ta splica cu e voto ta invalido ora cu no ta sigur pa cual persona e ciudadano kier a vota. Sea si yena mas cu un bala, si marca cu otro pen cu no ta esun cora, si a skirbi nomber of cualkier cos riba e stembiljet.
Un otro punto cu e ta menciona ta si e cantidad di personanan cu keda sin bay vota ta causa cu e kiesdeler ta baha, pasobra e unico cos cu ta conta ta e votonan valido. Votonan invalido tambe ta causa cu e kiesdeler ta baha.
Un votado por pidi presidente di e Urna pa laga un persona drenta cu ne, solamente si e tin un limitacion fisico. Pues si e tin problema cu bista of cu e no por move un brasa, pero no ta contra pa esnan cu tin un limitacion manera autismo, of otro limitacion.
Pa finalisa cu e parti di votacion, Luydens a menciona cu cualkier persona por bay riba lista, e no mester ta un votado. Conseho Electoral no tin autoridad pa kita nan nomber for di e lista. E ta algo cu legisladonan a scoge pa hacie di e forma aki ya caba na 1987. Pero e situacion ta haci cu e persona ey, si e haya voto, e no por drenta Parlamento.


text:
Janella Pietersz: "Radio Active ta un radio ku ta pas hopi ku e persona ku ami ta"
Manera tur hende sa e konosido lokutora i DJ na radio, Janella Pietersz e siman aki a kuminsá ku su programa na Radio Active 104.5 FM. Nos di TRENDSZ a kòmbersá kuné. “Mi a kuminsá ku mi karera na Hulanda, laborando na Radio Flevoland, ku un programa di antiano, na hulandes. Despues mi a disidí di bin purba aki na Kòrsou, kaminda mi por a kontinuá hasiendo mi trabou na radio, pero den mi idioma papiamentu.
Mi a traha na Omroep Flevoland, pa despues bin Curom (88 RockKòrsou), pa seguidamente laborá na Radiofruz (online) i TCFM. Tur esakinan promé ku awor aki ku mi a kaba di djòin Radio Active.
Mi ta gusta entretené hende, semper mi tin algu di kompartí i mi tin un bos pa hasi esei”, Janella a deklará. Mas aleu, e eks-presentadó di programanan ‘Hamaka-Musikal’ i tambe ‘Tòsti’, a duna di konosé ku e oportunidat pa ekspresá bo mes i kompartí esaki ku mas hende, ta super.
Riba e pregunta pa ku e kambio i su trabou nobo, despues di tabata traha na TCFM, Janella a kontesta ku e no tabata un kambio, sino e tabata un desishon. “Stòp na TCFM tabata un desishon. Mi a keda 3 luna sin traha na radio i mi tabata orientá kiko lo bai bira mi ‘next step, i mi a skohe Radio Active.
Radio Active ta un radio ku ta pas hopi ku e persona ku ami ta i tin un vishon super interesante ku lo mi ke forma parti di dje ‘Op zich’, radio mes no a desaroyá mashá, mesun formato, loke a desaroyá ta tur kos rondó. Esei ta pone ku radio mester buska su manera pa tòch, keda un media importante. Esei ta hasi e trabou di radio mas interesante.
Finalmente komo lokutor bo tin ku buska e manera pa entretené i toka mas great posibel, pa asina hasi bo mes parti di un hende su bida. Radio na papiamentu ta bai keda zona pa hopi aña mas i manera nos ta hasié na Active, nos ta parti di bo bida i nos lo no por sin otro”.
Janella Pieters, ta laborá di 5’or di atardi pa 7’or di anochi na Radio Active 104.5 FM.


text:
Na eventonan di riesgo haltu, QR-code ta nesesario pa bishitantenan for di 12 aña
Kralendijk – For di 15 di novèmber 2021 te ku 15 di yanüari 2022, tin un periodo di prueba ku eventonan kaminda entre 100 i maksimalmente 250 bishitante por ta presente. E eventonan ta posibel tanten ku e situashon relashoná ku corona na Boneiru ta pèrmití esei. Por adaptá e reglanan pa organisashon di evento durante e periodo di prueba. Intenshon di e periodo di prueba ku eventonan di tèst ta pa sak’afó kiko ta funshoná den práktika.
E periodo di prueba ku evento ta un parti importante di e asina yamá normal nobo. Den e normal nobo, komunidat ta bai bèk poko poko pero sigur na un manera seif, adaptá na e bida manera siudadanonan tabatin promé ku corona. Ta importante ku siudadanonan den e normal nobo ta sigui tene nan mes na e reglanan di corona.
Bishitante
Pa algun evento ku un riesgo haltu manera kanta i balia, un QR-code komo prueba di entrada ta nesesario pa tur bishitante for di 12 aña. Bishitantenan kompletamente bakuná mester mustra e QR-code di nan bakunashon. Bishitantenan no bakuná mester hasi un tèst antígeno dentro di 24 ora promé ku e evento di tèst, e resultado mester ta negativo. Tur bishitante mester mustra un dokumento di legitimashon bálido na entrada manera sédula, pasaporte òf reibeweis.
Hendenan ku ke bai un evento i tin keho, mester hasi un tèst di corona na e kaya di tèst i warda resultado den isolashon. Ta bai pa kehonan manera grip, fèrkout, doló di garganta, tosamentu, etc.
Pèrmit
Siudadanonan i organisashonnan ku ke organisá evento pa entre 100 i maksimalmente 250 bishitante, mester pidi un pèrmit online. Nan mester entregá un plan di akshon. Pa e plan di akshon tin un kopia di un plan di ehekushon disponibel na JAZ.
E direktorado di Supervishon i Mantenshon huntu ku e departamentu di Salubridat Públiko ta studia e plan di akshon i ta wak si tin mester di medida adishonal pa e evento. Esei ta diskutí ku e esnan ku hasi e petishon.
Tur evento mester kaba pa mas tardá 00:00. Por spera ku ta dura maksimalmente 14 dia promé ku esun ku hasi e petishon ta tende kua medida adishonal e mester tuma pa motibu di corona pa e evento. E departamentu di Salubridat Públiko i e direktorado di Supervishon i Mantenshon ta habrí pa idea di organisadónan di evento pa den futuro regla e aktividatnan akí mas mihó i/òf mas seif.
Klup di deporte i horeca
Si klupnan di deporte ta spera aktividat ku mas ku 100 mirónes, nan mester entregá pa esaki tambe un plan di akshon na JAZ pa tende kua medida di corona adishonal nan mester tuma. Den stadion por bende solamente bibida alkoholiko no stèrki. Na eventonan di deporte, organisadónan no mester tene nan mes mas na e 50% di kapasidat pa públiko.
Establesimentunan di horeca mester pidi pèrmit pa aktividatnan ku baile online i entregá un plan di akshon si e aktividat ta pa mas ku 100 bishitante. Esaki ta konta tambe pa establesimentunan di horeca unda awor kaba ta balia parti pafó ku mas ku 100 persona. No ta pèrmití pa baila parti paden na establesimentunan di horeca.
Bo ta kompletamente bakuná i bo ke pidi e QR-code? Yama e ora ei 0800 0900 pa pidi esaki. Wak pa bo tin bo prueba di bakunashon, pasaporte i sédula na man. Bo mester di eseinan ora ta hasi e petishon. Ora hasi e petishon, bo ta tende ki dia bo por buska e QR-code na Kompleho Deportivo Jorge Nicolaas.


text:
KRALENDIJK – Robert “Oby” Winklaar, por sierto di e bario di Nort Saliña, despues di a firma djaweps último, ta e Direktor Tekniko nobo di s.v. Estrellas. Oby a primintí di hiba su ekipo di bario den e tòp-timnan den kampionato di FFB e próksimo temporada ku lo kuminsá mui probabel den luna di ougústùs próksimo.
Manera ta konosí sr. Robert “Oby” Winklaar, últimamente a entregá su karta di retiru na direktiva di e kampionnan di S.V. Real Rincon di Rincon. Tabata fo’i na prinsipio di e último temporada, ku sr. Winklaar a duna di konosé na e direktiva ku lo ta su último temporada.
Mirando e último desaroyonan den su ekipo di bario, tabata motibu aun mas pa uni su mes un bia mas ku su ekipo di s.v. Nort Saliña.
Direktiva di s.v. Estrellas a habri kombersashonnan ku sr. Winklaar tokante esaki, di kua djaweps último a yega asina leu den forma di un akuerdo, loke ku a keda firmá pa formalisá esaki ofisialmente.
E akuerdo a keda firmá djaweps último unda ku promé ku esei, durante un enkuentro ku nos di e emisora aki tabata e únikonan ku tabata presente komo prensa, a hiba palabra e presidente di s.v. Estrellas, sr. Ricardo “Kado” Alberto, siguí pa su visepresidente/bosero, sr. Robert Sances, sekretaria sra. Gloria Thomas-Wanga i por último sr. Robert “Oby” Winklaar.
Di parti di s.v. Estrellas nan tur ku a hiba palabra, a yama Oby bonbiní bèk na kas. Nan a mustra nan satisfakshon i ta sumamente kontentu i satisfecho ku a haña bèk un DT di e klase di Oby Winklaar, i mas ku tur kos, un DT di nan propio bario ku konosé tambe e hungadónan di s.v. Estrellas.
Oby ta un DT ku tabatin sigur éksito ku e kampionnan di s.v. Real Rincon.
Tur hende konosé Oby komo un DT serio ku konosé su trabou i ku sa kiko e ta hasi pa logra éksito i lo máksimo den kampionatonan di futbòl lokal i tambe enkuentronan internashonal.
Konosiendo Oby Winklaar, loke ta spera di dje i loke e mes a bisa tambe den su diskurso, ku e lo trata na hiba su ekipo di su bario den e ekiponan “tòp” di kampionato di futbòl di FFB. Na final Oby a bisa ku un di e motibunan prinisipal ku e ta bèk ku e ekipo di Estrellas, ta ku e ta bai saka kara prinsipalmente di su bròder Enoc ‘Nòki’ Melaan (QEPD), na bida su bon amigu i entrenadó di e ekipo di kunuku bieu.
Nos ta deseá tantu sr. Robert “ Oby” Winklaar komo tambe s.v. Estrellas, tur pero klase di éksito den e próksimo temporada di futbòl ku lo kuminsá mui probabel den luna di ougùstùs benidero.


text:
Miembro Trabou Pa Kòrsou TPK, Abigaïl Mahalja Boelijn Un Señora ku kurason pa su pais. Evelyn Wever Croes, pal’i muhé. Ku TPK den gobernashon, akshon asina aki bo por spera.
Abigaïl (Abby) Boelijn di Trabòu pa Kòrsou TPK ta haña e
akshon, di e minister presidente di Aruba, aki un ku e ta desea pa ta
un akshon di ehèmpel pa tur nos mandatario i espesialmente esun
nan femenino di nos pais Kòrsou.
E Señora aki a bai desidido pa bisa Sra. van Huffelen aya na
Hulanda mashá trankil, ku meskos ku nan no tin espasio den nan
“draagkracht”, Aruba tampoko.
Ela negoshá e 5% y despues lo wak kon ta hasi paga e 7,6% di e
medida nan ku Hulanda a buta pa Aruba.
Mi ta puntra mi mes, dikon nos na Kòrsou aki no tin e kurashi pa hasi esaki?! Negoshá esaki?
Miedu nos tin pa laga Hulanda su saya los?
Ku un yu mes despues di kana lenchi tin kurashi pa laga lòs y eksplorá responsabilidat di
bida.
Ku nos ta den reino, dekolonisa òf independiente un dia nos mes tin ku mustra ku nos por.
Ora TPK papia, no ta skucha nos.
Na diferente okashonTrabou pa Korsou TPK a mustra riba e echo ku ta parlamentu di Kòrsou
mester bisti karson i tuma e desishonnan korekto pa nos pais mandando moshonnan ku ta
duna gobiernu o sea minister presidente mandato. Echo ta ku Minister Presidente di Aruba a
splika Hulanda bon klá ku nos sistema demokratiko no ta funshoná manera Hulanda ke. Pero
ku den nos sistema demokratiko ta parlamento tin e último palabra. Ta esaki ta loke TPK
semper a bini ta splika. Anto ora parlamento papiá, ni Hulanda no por hasi nada.
Parlamentario nan ku ta sostené koalishon bisti nan karson.


text:
Pronóstiko di tempu pa Kòrsou i bisindario bálido te djasabra 06:00 o.l., 27 di ougùstùs 2022.
Pronóstiko
Pronóstiko di tempu pa Kòrsou i bisindario bálido te djasabra 06:00 o.l., 27 di ougùstùs 2022.
Kompilá: djabièrnè 26 di ougùstùs 2022, 05:00 o.l. (09:00 UTC).
Tempu: Basta nublá ku algun yobida prinsipalmente durante di dia.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:50 o.l.
Bientu: Lo varia nortost i suitost i lo ta moderá; forsa 3 te 4 (12 te 30 km/ora, 7 te 16 nudo). Durante i alrededor di yobidanan mas fuerte, basta fuerte te fuerte den ráfaga; forsa 5 te 6 (31 te 50 km/ora, 17 te 27 nudo).
Situashon general: Un ola tropikal riba parti oriental di laman Karibe ta move wèst den direkshon di islanan ABC i lo kondishoná e atmósfera lokal pa favoresé formashon di nubia signifikante. Esaki lo promové algun yobida durante di dia riba i alrededor di Kòrsou.
Kondishon di laman: Trankil te moderá ku altura di olanan entre 1 i 1.5 meter (3 i 5 pia).
Sistemanan tropikal signifikante: Ningun.
Fenómeno spesial: Ningun
Perspektiva te djadumingu mainta: Lo keda de bes en kuando basta nublá ku chèns pa awa kai riba partinan di Kòrsou.
Meteorólogo: Correa.


text:
RCA un biaha mas ta pone atencion na nos muchanan Autista. Como siere di e luna di conscientisacion di autismo e ekipo di RCA a subi veld hunto cu e muchanan cu un t-shirt blanco cu e figura di curason puzzel color blauw. “Un experiencia diferente pa e muchanan” segun Ditto Acosta presidente di RCA. Ta di aprecia cu e ekipo di RCA ta bin cu iniciativa asina pa pone atencion na diferente organisacion na Aruba.
Division Honor
RCA dunando atencion na Fundancion Autismo
More in Division Honor
-
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo,...
-
Playoff final di Division Honor 2021-2022 a yega, Dakota ta enfrenta RCA p’e titulo
Un final Clasico E gran final di Aruba su futbol alfin a yega, y...
-
Nos ta na mitar caminda di playoffs, Dakota ta keto bai na prome lugar riba tabla
Den resumen E di tres fecha di playoffs Division Honor aparentemente lo tabata hopi...
-
Dakota y La Fama ta pika dilanti y ta ‘un-dos’ riba tabla di playoffs – resumen y antesala
Despues di dos fecha di Playoffs 2022, Dakota ta keda invicto cu dos victoria...


text:
MINISTERIO PÚBLIKO KU AKSESO LIMITÁ PA PÚBLIKO TE UN PRÓKSIMO AVISO
Siguiendo e medidanan anunsiá dor di gobièrnu relashoná ku Covid-19, entrante djaluna 10 di yanüari 2022, departamentu di Paga bo But di Ministerio Públiko lo ta habrí di 7.30 ‘or di mainta te ku 1.30 ‘or di merdia non-stòp. Despues di 1.30 ‘or di merdia e departamentu lo ta será pa públiko. Ofisina di Paga bo But ta keda na Abraham Chumaceiro Boulevard 11 na Waaigat, pariba di Curoil. Bo por hasi pago di but online tambe riba nos kuenta number 23329801 di MCB. Kòrda menshoná number di sédula i OPV (But). Pa mas informashon nos ta alkansabel via Whatsapp: +59994342120 òf +59994342146. Sigui nos tambe via Facebook: @Paga bo but pa tur desaroyo.
Alabes Ministerio Públiko ta partisipá ku servisio di bali na De Tempel na Hendrikplein z/n lo ta será for di djaluna 10 di yanüari 2022 te un próksimo aviso. Por fabor tene kuenta ku esaki.
Ministerio Públiko lo keda monitor e situashon pa si eventualmente mester tuma otro medida den kuadro di bienestar di tur trahadó i bishitante. Nos lo mantené bo informá.


text:
Oropa
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Oropa ta, tradishonalmente, konsidera un di e shete kontinente di mundu. Komprimiendo e peninsula parti west di Eurasia , Oropa ta generalmente dividi for di Asia na parti ost dor di e divishon di awa na e Serunan di Ural, e Riu di Ural, e Laman Kaspiko, e region di Caucasus anto e Laman Pretu na parti ost. Oropa ta grens ku e Oceano Arktiko anto varios otro lamanan na parti nort, e Oséano Atlántiko na parti west, e Laman Mediteranio na parti suit, anto e Laman Pretu i su kamindanan di awa konekta na parti siut-ost. Toch e grensnan di Oropa -un konsepto datando bèk hopi siglo te ku antiguedat klasiko- ta hopi suphetivo i arbitrario pasobra e por referi na Oropa geografiko komo kultural.
Oropa ta e kontinente di dos mas chikitu segun superfisie, kubriendo mas o menos 10,180,000 kilometer kuadrá of 2% di e superfisie total di mundu i mas o menos 6.8% di su área di tera. Di Oropa su aproksimadamente 50 paisnan Rusia ta esun di mas grandi (aunke e tin teritorio den Asia komo Oropa), anto e Siudad Vatikano ta esun mas chikitu. Oropa ta e kontinente di tres mas poblá despues di Asia i Afrika, ku un poblashon di 731 mion hende, of mas o menos 11% di e poblashon total di mundu.
Oropa, mas spesifiko Gresia Antiguo, ta e nansementu di e kultura west. E la hunga un rol predominante den mundu global for di e siglo 16 bai ariba, espesialmente despues di e komienso di kolonialismo. Entre e siglonan 16 i 20, Nashonnan Oropeo tabata kontrolá na varios tempu e kontinente merikano, mayoria di Afrika, Oseania, i porshonnan grandi di Asia. Tur dos guera mundial tabata na gran parti di fokus riba Oropa, kontribuyendo na un gran parti di e bahada di dominansia di west-oropa den e sena mundial durante e parti mei-mei di e siglo 20 ora Estadonan Uni i Union Sovietiko a tuma e rol ei. Durante e Guera Friu, Oropa a keda dividi dor di e Kortina di Heru entre e NATO den e west anto e Warsaw Pact na parti ost. Integrashon oropeo a forma e konsulado di Oropa i e Union Oropeo den west oropa, ku despues di e kaida di e union sovietiko na 1991 a ekspande na parti ost.


text:
ORANJESTAD, Aruba – 04 mei 2020 Pa por cumpli cu tur medida di proteccion pa evita e virus di COVID-19 sigui plama nos ta informa lo siguiente. DVG ta reorganisando su servicionan y pa e motibo aki lo no por brinda servicio ainda na comunidad durante e siman di 04 di mei pa 08 di mei 2020.
Durante e proximo dianan cu ta sigui comunidad lo wordo informa riba nos manehonan nobo encuanto nos seccionan cu ta brinda servicio na publico di entre otro; Certificado di Salud, Vacunacion, permiso di DIMAS y mas.
Pa mas informacion por tuma contacto cu Departmamento di Salud Publico na 5224200 of like nos riba Facebook Directie Volksgezondheid DVG Aruba pa keda informa.


text:
Departamento di Hubentud Adventista
Declaracion di Mision
Proporciona recurso, programa, ministerio y ambientenan pa e desaroyo di tur e facultadnan potencial den cada hoben cu ta bou di e liderazgo hubenil Adventista. Di tal manera cu tur esfuerso y trabou resulta den homber y muhernan fiel na Dios, firme den nan principio, sirbidornan den Iglesia y un influencia y bendicion den nan entorno.
Declaracion di Vision
Cada hoben Adventista un candidato pa e reino di shelo.
Declaracion di Proposito
E proposito di e departamento di ministerio hubenil ta pa guia cada hoben den un relacion di salbacion cu Hesus y un desaroyo constante den e dicipulado cu ta wordo refleja den un bida di servicio den Iglesia y comunidad.


text:
- E ta pa mihor di Rosabelle Illes
- Unda spiritualidad ta cuminsa? di Ingrid Werleman
- Nos Custumbernan cu ta bayendo perdi…documenta pensamento ta documenta historia oral di Indra Stamper
- Hopi hende na Aruba no ta drumi bon… Tips pa un soño saludable! un entrevista cu Dr. Jaime Falconi, neurologo y psychiatra
- E cadena di Ingrid Werleman
- Bo tin problema pa lanta mainta tempran di bo cama? Algun tips! di Ingrid Werleman
- Amor y Adiccion… pa touch bo alma resumen di un tayer cu Dimitri Halley, psicologo
- Nunca mas miedo… di Ingrid Werleman
- E poder di bo sub-conciencia…Kico bo tin den bo mente? di Ingrid Werleman
- Amor y Adiccion…E storia di e bichi y e barbulet di Dimitri Halley y Ingrid Werleman
Continue reading “Comprondiendo Bida 2010: E 10 articulonan mas popular”


text:
E meta di e expo aki ta pa brinda un dia informativo na comunidad pa hunto nos reduci y preveni malesanan cronico. Na 2021 estudionan haci a constata cu 16.2% di e comunidad di Aruba a wordo diagnostica cu diabetes, caminda cu e averahe mundial ta na 8%. Consecutivamente, un otro estudio a constata cu 75% di e casonan di dialyse na Aruba por a wordo evita door di hiba un estilo di bida mas saludabel.
Ta prome biaha cu stakeholders ta organisando e expo aki, completamente gratis, cu e meta di conscientisa e pueblo di Aruba tocante un estilo di bida mas saludabel y mas activo. Lo bay tin diferente booth presente e dia aki, di diferente representante den sector di salud, pa ofrece mas informacion posibel. Pueblo por pasa pa ricibi informacion valioso pa cuminsa of continua cu un biba saludabel.
Tin hopi enfermedad cu por wordo preveni door di tuma stapnan chikito. Come berdura y fruta ta un ehempel di esaki. Tambe haci actividadnan fisico manera cana of core 30 minuut pa dia tin beneficionan positivo pa un persona su salud.
Minister Dangui Oduber invita pueblo di Aruba pa bishita e expo. Pronto lo sigui mas informacion en cuanto e horario y localidad.


text:
Hilyann Croes y Randall ‘Zyon’ Luidens a conoce otro den studio, mientras Hilyann tabata graba un show di reina y Randall a bin pa djis chill eyden. Di ora cu Randall a wak Hilyann, el a keda encanta cu ne y e echo cu Hilyann ta canta asina bunita, mas a atrae. Mirando cu Hilyann a presenta den Randall su prome single “Aventura”, tabata facil pa bisa, cu di eynan e bond a forma y crece, cual tabata 4 aña pasa.
Hilyann a bay studia na Merca y p’esey nan relacion a termina, pero semper a keda cu un laso hopi fuerte. Aña pasa nan a topa otro bek inespera na un seminario y di biaha e chispa tabata presente. Den nan opinion, e distancia a funciona como un periodo pa nan madura y experiencia bida un poco y awor nan ta encontra otro bek. Den edicion di FOCUS di februari cu manera tur aña ta highlight e tema di ‘Valentine’s Day’ por lesa un entrevista unico cu Hilyann y Zyon.


text:
Minister Glenbert Croes Ta gradici Gremionan Comercial: AHATA, ATIA, KvK y CUA pa e bon reunion referente awa y coriente
Recientemente, mescos cu a reuni cu Gremionan Sindical, e mandatario a reuni cu Gremionan comercial kendenan tambe a vocifera nan preocupacion riba e ahuste di tarifa di awa y coriente.
Den un reunion habri, Directornan di WEB y ELMAR y UTilities, a duna un presentacion transparente di e situacion actual referente e ahuste temporario.
Situacion di aumento di awa y coriente ta algo hopi fastioso y ta un anuncio cual ningun hende kier haci, sinembargo mientras cu mester a haci e anuncio y introduci e cambio aki, ya caba e mandatario ta premirando cu e desaroyo di mercado ta indica cu e aumento aki lo ta temporal. Minister Croes ta splica cu ta premira cu e prijs di awa y coriente pronto lo baha bek.
Manera ta conoci WEB y ELMAR a absorba e aumento di tarifa di fuel oil cu a bin ta tuma luga ya pa 7 luna caba. Gobierno di Aruba pa 7 luna largo a haci todo por todo pa evita un aumento di tarifa. Pero recientemente e situacion a yega na un punto caminda e companianan a yega na nan limite di locual cu nan por absorba. Asina mes Gobierno di Aruba a percura pa mientras cu e ahuste ta vigente, pa e reparticion ta mas social posibel teniendo na cuenta e situacion financiero, social y economico di nos pueblo.
Na mes momento ta reconoce e importancia pa percura pa tin un balansa, teniendo na consideracion e consecuencia economico y costo di bida halto cu un aumento ta ocasiona.
Den cuadro di esaki mester menciona cu Minister Croes a keda hopi contento cu e anuncio di Minister Geoffrey Wever. ‘E siman aki colega Minister Geoffrey Wever a anuncia reduccion substancial den prijs di gasolin y diesel, cual mi ta hopi contento cu ne. E anuncio aki ta bin como Alivio. Y mi ta premira e momento cu lo yega cu awa y coriente tambe lo baha bek.’
E mandatario ta reconoce e hecho cu industria, comercio y hotelnan, como clientenan grandi ta aportando pa por tin un tarifa social pa esnan cu mas mester di dje y Aruba ta agradecido pa nan apoyo, e mandatario a termina bisando.


text: Recientemente a tuma lugar na Biblioteca Nacional Aruba na Oranjestad un reunión cu sr. Hensley Martina. E encuentro tabata pa conscientisa e publico e importancia di e hende muher den agricultura. Alabes pa forma un grupo di hende muher cu lo bay percura pa e prome celebración cu lo ta dianan 15 y 16 di Oktober 2022. Pa logra cu ARUBA su prome celebración di e hende muher rural den agricultura ta un éxito nos ta invitabo bin dia 17 di Augustus 2022 na BNA di 7pm pa 9pm. Bin tende loke comishon organizador a bin cune y tambe trece bo ideanan dilanti . Esaki ta nos poder femenino den agricultura Aruba cu tey pa keda……


text:
Nos invitado den e programa aki ta Sr. Douglas Finies. Ela nase 7 Mei 1944. Douglas tabata hopi aktivo den politika aki na Boneiru i tabata afilia na Partido Obrero Boneriano. Nos ta kombersa kune tokante su bida, su aktividad nan di antes i hopi kos mas.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Douglas (Boei) Finies
Nos invitado den e programa aki ta Sr. Douglas Finies. Ela nase 7 Mei 1944. Douglas tabata hopi aktivo den politika aki na Boneiru i tabata afilia na Partido Obrero Boneriano. Nos ta kombersa kune tokante su bida, su aktividad nan di antes i hopi kos mas.


text:
Donny Rasmijn ta adverti contra nepotismo
Diahuebs dia 26 di oktober 2017 sr. Donny Rasmijn a haci uso di su ultimo oportunidad di hiba palabra como parlamentario den Parlamento, en todo caso pa awo, pa duna diferente advertencia. Nepotismo: Haci abuso di bo posicion y poder pa faborece famia y amigonan, especialmente door di duna nan trabou, por ehempel den (departamentonan di) gobierno. Un forma di patronahe politico.Nepotismo den pasado, presente y futuro Sr. Rasmijn a expresa cu nepotismo ta tumando luga na Aruba pa hopi aña.
Comision ta evalua cambionan den sistema parlamentario Hulandes
Na januari 2017 un comision Hulandes, Staatscommissie parlementair stelsel, a wordo forma pa investiga si mester trece cambio den e democracia parlamentario di Hulanda. Mientrastanto e comision a presenta un rapport riba e prome fase di nan investigacion, cual ta un ‘probleemverkenning’. E comision a analisa puntonan fuerte y debil di e democracia parlamentario Hulandes y a yega na seis punto riba cual nan lo enfoca durante nan investigacion. Presidente di e comision, sr. Johan Remkes, a
MEP, POR y RED ta presenta nan puntonan di salida pa un programa di gobernacion
Dia 17 di oktober 2017 lidernan di partidonan MEP, POR y RED a presenta un acuerdo di formacion. E acuerdo aki ta delinea e puntonan di salida pa un posibel coalicion. E puntonan principal ta ‘bon gobernacion’, ‘finanzas publico balansa y duradero’, y ‘e ser humano central’. E acuerdo tambe ta menciona un investigacion di e situacion y riesgonan financiero di Aruba, y un investigacion den departamentonan y companianan gubernamental cu ta sensitivo pa corupcion. E acuerdo a wordo firma pa e
‘RAIZ lo hiba oposicion pafo di Parlamento a base di principio y vision’
No ta usual cu un partido cu no a logra asiento ta wordo considera como un di e ganadonan di eleccion. Den e caso di RAIZ, hopi ta considera nan resultado di 2.107 voto un victoria. Especialmente teniendo bista riba futuro. ArenaPoliti.co a aserca e lider di RAIZ, sr. Ursell Arends, pa haci pregunta tocante nan campaña, kico nan lo haci pa sigui crece como partido y cua tres plan di RAIZ nan kier wak den e plan di gobernacion di e siguiente gabinete cu lo goberna Aruba.Kico di e campaña pa
Transparencia den financiamento di partidonan politico Hulandes
Relaciona cu e eleccion parlamentario di Hulanda na maart 2017, partidonan politico Hulandes mester a entrega relatonan mustrando placa cu nan a haya (sponsors) y nan debenan. Tambe mester a entrega un relato di e placa cu candidatonan individual a ricibi. Esaki ta un obligacion segun e ley di financiamento di partido politico Hulandes. E ta conta pa tur partido cu ta bay participa na un eleccion parlamentario, mientras cu partidonan cu representacion den Parlamento (Eerste/Tweede Kamer) mester
Luz Berde pa Geel cu Blauw?
No mas cu shete minister. Castigo minimo pa pedofiel. Drones, radar y helicopter pa vigila nos costanan. Ampliacion di e canasta basico. Elimina impuesto riba pensioen di biehes. Evalua legalisacion di uso medicinal di cannabis. Esakinan ta algun di varios punto cu partidonan MEP y POR tin en comun. Banda di tin basta en comun pa loke ta trata proposicionnan, e cantidad di acusacionnan di MEP contra e lider di POR, sr. Otmar Oduber, a baha drasticamente durante tempo di campaña. Esaki a mustra
Ken ta informador Arie Swaen?
Diabierna 29 di september a keda confirma oficialmente cu mr. Arie Swaen a wordo nombra como informador di e proximo gobierno. E informador ta e persona encarga cu investiga e opcionnan pa forma un gobierno despues di un eleccion. E ta wordo nombra pa gobernador (como representate di rey y gobierno di Reino) y ta raporta su progreso na gobernador regularmente. Ta anticipa cu pa fin di siman aki e prome informe intermedio lo wordo entrega na gobernador Alfonso Boekhoudt. E tarea di informador E
Desaroyo Politico di 1985 pa 2013 den tres imagen
E siguiente ilustracionnan ta duna un bista di e desaroyo politico di eleccionnan di 1985 te cu 2013. E ilustracionnan ta enfoca mastanto riba partidonan cu ta participa na eleccion 2017. Partidonan cu no ta existi mas of no ta participa na eleccion 2017 ta refleha solamente den e prome ilustracion bou di ‘Tur otro partido hunto’. Un excepcion ta PDR, cu pa motibo di relevancia di desaroyonan politico a wordo inclui den e ilustracionnan. Den e prome ilustracion por observa e porcentage di
Tur programa di partido pa Eleccion 2017 & Pakico vota pa ....?
ArenaPoliti.co a aserca cada lista politico pa eleccion 2017 y a puntra pa contesta den max. 300 palabra pakico pueblo mester vota pa e partidonan respectivamente. E partidonan a haya cinco dia pa contesta. Aki por lesa e contestanan di esnan cu a contesta. Tambe por download programa di partido di cada partido. Por ultimo, por wak tur e listanan di candidato pa eleccion 2017, cu informacion adicional tocante e cantidad di voto y posicion riba lista pa eleccion 2013. E secuencia ta igual na e
‘Asina nos por baha prijsnan na Aruba’
Un di e puntonan di programa cu e lider di UPP ta dunando prioridad ta introduccion di un mededingingswet y un mededingingsautoriteit pa sigura control riba cumplimento cu e mededingingswet. Sr. Candelario ‘Booshi’ Wever, candidato #1 riba e lista combina PPA/UPP, ta sigura cu su coleganan di PPA tambe ta di acuerdo cu introduccion di un mededingingsautoriteit.Kico e ta? Sr. Wever: “Cu un mededingingswet nos por prohibi y preveni cu companianan ta haci palabracionnan cu otro pa tene prijsnan di
RAIZ su vision pa un E-government
Transparencia den gobernacion ta un prioridad pa partido RAIZ. Un forma cu RAIZ kier realisa esaki ta door di transforma nos gobierno den un ‘E-government’. Pero den e vision di RAIZ, un ‘E-government’ por percura pa mas cu transparencia. ArenaPoliti.co a acerca partido RAIZ pa haya mas informacion di e proposicion pa transforma nos gobierno den un E-government. Sr. Ursell Arends, lider di RAIZ, a percura pa un splicacion mas amplio di nan vision.Digitalisacion y automatisacion Ursell Arends:
E plan di ReD pa consulta cu pueblo
E slogan pa eleccion 2017 di partido ReD Democratico ta “Voz di pueblo den Parlamento.” Un forma cu e slogan ta refleha den e plannan di ReD ta cu ReD kier introduci un sistema digital pa esnan cu registra serca ReD laga sa nan opinion riba leynan cu ta wordo trata den Parlamento. Den otro palabra; un tipo di encuesta/referendum digital prome cu cada votacion den Parlamento. E sistema digital ta DemocracyOS y ta wordo usa pa cierto partido den otro pais. E programa di ReD ta bisa tiki di e
58% ta prefera un Coalicion
E resultado di e encuesta di ArenaPoliti.co tocante un Mayoria Absoluto vs. un Coalicion ta cu 58% di participante ta prefera cu e siguiente gabinete cu goberna nos pais ta uno a base di un coalicion. E pregunta tawata ta: ‘Kico bo ta prefera como e siguiente gabinete cu lo goberna Aruba?’ E encuesta tawata tin dos opcion como contesta, sea ‘Un (1) partido a base di un mayoria absoluto’ of ‘Un coalicion di dos of mas partido hunto.’Di e 773 votonan, 452 tawata pa un coalicion, y 321 pa un
Cambio den Kiesverordening: argumento, e proceso legislativo y un ‘boycott’ [entrevista]
Pa hopi tempo caba un posibel cambio di nos Kiesverordening a keda un topico di discusion. Ta trata di un cambio pa percura cu e secuencia di cua candidatonan riba un lista ta bira parlamentario bay a base di cantidad di voto enbes di posicion (number) riba lista. Ora parlamentario di MEP sr. Dangui Oduber a entrega un iniciativa di ley pa realisa e cambio aki, hopi a spera di wak e tratamento den Parlamento di e concepto di ley aki prome cu eleccion. Esaki te ainda no a tuma luga.
Encuesta: Mayoria Absoluto of Coalicion?
A base di con pueblo vota dia 22 di september proximo, e siguiente gabinete cu lo goberna Aruba lo wordo forma. Si un (1) partido logra 11 of mas asiento (un mayoria absoluto) e partido lo tin suficiente asiento den Parlamento pa forma un gabinete y goberna su so. Si ningun partido logra por lo menos 11 asiento, dos of mas partido cu hunto ta yega por lo menos 11 asiento den Parlamento lo mester forma un coalicion y goberna nos pais hunto. Desde Aruba su Status Aparte nos a conoce gabinetenan
‘Aki ta unda MEP ta diferencia di AVP pa cu sostenibilidad’
ArenaPoliti.co a tuma contacto cu parlamentario di MEP, sr. Chris Romero, pa haya sa mas di e vision di MEP pa loke ta trata sostenibilidad. Sostenibilidad ta un concepto amplio, di cual medio ambiente ta forma parti di dje, pero cu ta encera hopi mas aspecto. E Sustainable Development Goals cu Nacionnan Uni a defini ta duna un ilustracion di diferente aspectonan cu sostenibilidad ta encera. Sostenibilidad ta un topico hopi discuti na Aruba. Pa haya sa con e vision di MEP pa loke ta trata
E rol di e religion Cristian den gobernacion di pais Aruba, segun AVP
Religion ta afecta nos comunidad den diferente forma. Hopi a tende di e principio di separacion di iglesia y estado. Pero e principio aki no ta preveni cu religion ta influencia gobernacion. Por ehempel, e influencia di normanan di religion ta visibel den nos leynan. Tambe tin partidonan cu un ideologia Cristian. Partido AVP ta identifica su mes como un partido social Cristian. ArenaPoliti.co a tuma contacto cu candidato di AVP sr. Rene Herdé pa puntra ki rol e religion Cristian mester tin den
E rol di e religion Cristian den gobernacion di pais Aruba, segun CURPA
Religion ta afecta nos comunidad den diferente forma. Hopi a tende di e principio di separacion di iglesia y estado. Pero e principio aki no ta preveni cu religion ta influencia gobernacion. Por ehempel, e influencia di normanan di religion ta visibel den nos leynan. Tambe tin partidonan cu un ideologia Cristian. Partido CURPA (Cristianan Uni Reforzando e Potencial di Aruba) ta identifica su mes como un partido Cristian. ArenaPoliti.co a tuma contacto cu candidato di CURPA sr. Robert Anjie pa
Tur lista politico pa eleccion 2017
E listanan politico pa eleccion 2017 a wordo entrega dia 4 di augustus 2017. En total dies partido ta participa cu nuebe lista (partidonan PPA y UPP a uni forsa y a forma un lista combina: PPA/UPP). Aki por wak e listanan pa eleccion 2017 (den secuencia alfabetico) cu informacion adicional tocante e cantidad di voto y posicion riba lista pa eleccion 2013. Tambe por wak si un candidato tawata riba un lista diferente na 2013. Pa loke ta trata e cantidad di voto necesario pa logra un asiento
‘Un moratorio real riba mas hotel’
Na 2013 partido UPP (Union Patriotico Progresista) tabata na fabor di algun boutique hotel nobo na Aruba. Recientemente e lider di UPP, sr. Candelario ‘Booshi’ Wever, a expresa un pensamento diferente riba e tema aki. UPP no ta na fabor pa Aruba haya mas hotel, tampoco boutique hotels. ArenaPoliti.co a aserca sr. Wever pa un splicacion. Sr. Wever: “Aruba su economia na e momentonan aki nos por considera como un economia monocultural. E sector petrolero, despues di hopi tempo no tin su


text:
KOMUNIKADO KUERPO POLISIAL KÒRSOU Insidente ku herido.
KOMUNIKADO DI PRENSA 383 /2022
11 ougùstùs 2022
Insidente ku herido.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 11 di ougùstùs 2022 alrededor di 17.37’or, Sentral di Polis a risibí informashon di
un insidente bastante grave ku a tuma lugá na un hotèl pariba di brùg.
Na yegada di e promé unidat, a bin topa ku un pisina parsialmente kibrá i varios herido.
For di investigashon preliminar a sali na kla ku tabatin un “pool party” i tabatin demasiado
hende den e pisina.
A konsekuensia di esaki, un parti di glas di e pisina a kibra i 11 persona a resulta heridá.
Ambulans a transporta algun di e víktimanan ku urgensia pa sala di emergensia di C.M.C.
Investigashon den e kaso ta kontinuá.


text:
Kuestionario: Kiko ta importante pa mi?
Ku e lista di pregunta aki, e Ombudsman pa mucha ta yuda bo determiná kiko ta importante pa bo. I si abo i e adultonan ku ta tuma un desishon tokante bo a pensa riba tur kos. Kontestando e preguntanan aki bou tur kos ku ta importante pa bo ta sali huntu. Usa e resúmen aki por ehèmpel pa un kombersashon kaminda ta tuma un desishon tokante bo. E kontestanan riba e siguiente preguntanan ta yuda bo pa konta bo relato mas kla ainda.
Esaki ami ta i esaki ta hasi ami spesial!
(Deskribí aki entre otro bo nòmber, bo edat, di unda bo ta i tur kos ku otro hende mester sa tokante abo)
E kosnan akí ta esnan ku ami ta haña mas importante den mi bida i mashá importante pa e desishon akí
(Por ehèmpel: mi por biba serka mi mayornan (di kriansa), mi por hasi kos dibertido ku mi amigunan, mi por bai un skol ku ta pas ku mi, tin dòkter ku mi konosé den mi bario kaminda mi por bai òf ku mi bestia di kas por keda serka mi)
Esaki ta e personanan di más importante den mi bida
(Esakinan por ta hende importante manera bo mayornan (di kriansa), bo ruman, un amigu òf amiga)
Esaki ta loke mi tin mester pa sinti mi seif i aki nan por kuida mi mihó
(Kiko abo tin mester pa bo no sinti miedu ku tin pleitamentu, agreshon òf abusu anto ku tin hende ku stima bo i ta kuida bo)
Esaki ta loke mi ta haña difísil den mi bida
(Deskribí si tin kos malu òf fastioso ku a pasa den bo bida, un situashon kompliká ku bo ta haña bo den dje òf tin otro kos ku no ta bai fásil den bo bida)
Asina mi ta sinti mi na e momentu akí
(Pensa riba kosnan manera si bo ta sinti bo bon tokante ken abo ta, si bo ta risibí bon guia òf tratamentu na momentu ku ta bai ménos bon ku bo)
Esaki ta loke mi tin mester pa mi salú i pa bon kuido médiko
(Por ehèmpel ku bo por bai dòkter ora tin mester)
Esaki ta e lugá kamida mi ta bai skol, kaminda mi ta gusta siña i ku ta pas ku mi
(Aworaki bo ta bai skol òf bo ta studia algu ku ta pas ku bo? Bo ta haña ku ta seif na bo skol òf kaminda bo ta studia? Kiko abo ta gusta studia? Anto kiko abo tin mester?)
Bo mes kuminsá traha numa!
Download Kuestionario: Kiko ta importante pa mi? - vershon di prent (PDF, 118 kb)
Bo tin duda òf bo mester di yudansa?
E Ombudsman pa mucha gustosamente ta pensa huntu ku bo. Yama +31 70 8506 995, mail ombudswerk@dekinderombudsman.nl òf bai dekinderombudsman.nl


text:
Hopi interes tabatin pa e veredicto di huez den e caso entama pa partido opositor AVP. Nan no a keda contento cu e decision di ministro di Asunto General pa no duna e partido(nan) politico cu pidi, e lista di votador. Anteriormente tabatin e intencion di duna nan e lista di votador, pero sin nan adres. Esaki aparentemente considerando cu e demas datonan no tabata relevante pa e partidonan y cu lo por conduci na mal uso, loke na su turno lo viola privacidad di e ciudadano. Manera nos a anticipa caba den nos editorial di ayera, huez cu mester a tuma un decision provisional den e conflicto aki, a considera cu e decision mas fundamental, den ki sentido e entrega di e informacion na e partidonan lo ta en pugna cu e Convenio (Europeo di Derecho Humano; Roma 1950; EVRM na Hulandes), ta pertenece den tratamento di e caso principal (bodemprocedure) cu mester sigui.
Importante ta pa constata cu huez a dicidi di suspende e decision gubernamental tuma; den e sentido aki e partido politico a sali gana, pero huez tabatin comprension tambe pa e posicion di gobierno y Conseho Elecctoral cu ta haya cu duna tur informacion por conduci na mal uso di e informacion, sigur entrega den forma digital. Asina huez a considera cu e partido no tin pakico di haya tur informacion di e ciudadano, y specificamente a nenga di duna e partido acceso na e adres y fecha di nacemento di e ciudadano, y mas importante ainda, a nenga di duna nan e informacion den forma digital. Esaki ta un señal cla cu huez tambe ta mira e peligro di elaboracion y mal uso di dato digital den man di un partido politico. Esey ta un punto na fabor di esnan cu ta preocupa pa privacidad di dato personal den man di politico, aunke den e veredicto di ‘Salomon’ aki ningun partido a haya loke nan a desea pasobra huez a dicidi cu, como e no ta bay mete den e asunto di principio, den e veredicto provisional aki e ta scoge pa busca un balance entre e interesnan envolvi.
Den futuro cercano tin dos asunto importante cu mester tuma lugar. Uno ta e continuacion di e caso den bodemprocedure unda huez lo bay huzga definitivamente riba e asunto aki. E otro ta cu na nivel politico mester bin un decision kico ta haci cu e articulo specifico aki, en vista di un revision general di e ley di eleccion, algo cu mester a sucede basta tempo pasa caba. Aki nos por mira kico nos ta gana cu semper keda pospone cos envez di actua di biaha. Pregunta central den e cambio di ley, fuera di otro puntonan, ta si ta bay aboli e parti aki completamente, o ta permiti partido politico un acceso mas limita na e informacion di ciudadano, si ta considera esey esencial si of no. Finalmente, ta un mayoria den Parlamento den futuro lo dicidi kico ta keda aproba. E hasta por bira parti di e programa di gobernacion, si e partido(nan) cu lo goberna haya esaki un tema cu nan ta pone den nan planificacion pa crea legislacion nobo.
Un aspecto cu lo mester trata den un eventual cambio di ley ta e argumento di e partido politico opositor den e litigio trata, cu acceso na e datonan di e ciudadano ta esencial pa nan por haci nan trabao riba e dia di eleccion, loke ta importante pa mantene transparencia den e proceso electoral. A menciona e argumento di cu mester por verifica cu e votador ta aparece di berdad riba e lista di votador y cu despues mester por verifica e cantidad di persona cu di berdad a haci uso di nan derecho di voto, of no, na cada urna electoral. Sin bay den discusion si esaki actualmente ta suficientemente garantiza, ta importante pa dedica atencion na e punto aki. Ora ta trata di eleccion, ta trata principalmente di confianza di tur den e sistema. Esey ta requeri cu tur parti envolvi mester por tin e confianza ey. Sin embargo, e necesidad di transparencia no ta duna derecho absoluto, sigur no si te awe no tabatin ningun control kico realmente un partido politico ta haci cu e datonan di e ciudadano. Ta un secreto publico cu e partido cu a entama e caso tin un database bastante extenso cu dato personal di e ciudadania, unda por haci e pregunta si esaki itin un base legal. No ta pornada cu durante tratamento di e caso a insisti riba ricibi e informacion digital, algo cu e huez a nenga inmediatamente. Esey ta un señal cu ey e propio huez a ripara cu tabata necesario pa hala un linea y a duna solamente nomber y lugar di vota, riba papel.
E linea ey ta necesario tambe, pasobra contrario na 70 aña pasa, awendia file grandi di dato di persona tin un valor financiero. Y esey ta haci e pregunta surgi: Y kico e partido (en general) ta haci cu e datonan aki? Ki uso nan tin pa esakinan cu den Corte ta necesario enfatiza cu mester haya nan digital? Huez a tuma un decision por lo pronto pa bon di e proceso electoral e siman aki. No tin nada regla actualmente encuanto uso/abuso di informacion digital den proceso electoral. No laga esaki drumi cuatro aña.


text:
KRALENDIJK – Djasabra 18 di janüari 2020, klup di tiru ‘Tirabon’ a organisá un kompetensia práktiko di tiru ”Practical Shooting”.
Ganadó apsoluto a resultá Gandy Mauricio, presidente di Tirabon ku un skor di tiru den 57 sekònde i 56 punto, ‘hit factor’ di 0.98 tirando den kategoria di 9mm riba 3 diferente tipo di arko (target).
Segundo lugá a sali Niyandrew Pourier komo invitado aspirante ku un skor di tiru den 48.37 sekònde i 28 punto, ‘hit factor’ 0.57 tirando den kategoria di 9mm riba 3 diferente tipo di arko.
Terser lugá a sali Jaryd da Silva Piloto komo invitado aspirante ku un skor di tiru den 49.46 sekònde i 25 punto, ‘hit factor’ 0.50 tirando den kategoria di 9mm riba 3 diferente tipo di arko.
Tiru práktiko ta un disiplina den e deporte di tiru, kaminda ku e tiradó ta haña un kantidat limitá di tempu pa purba skor mas tantu posibel riba diferente arko.
‘Schietvereniging’ Tirabon Bonaire ta presidí pa Gandy Mauricio, Sekretario Jadyr da Silva Piloto i Penningmeester Eric Soleana.


text:
Apsoluson atrobe pa Booi i el Hage-nan KORTE DI APELASHON TA KONFIRMÁ SENTENSIA ZAMBEZI KRALENDIJK — Korte di Apelashon (Hof) a konfirmá ayera tardi e sentensia ku Korte Promé Instansia a dikta aña pasá den e kaso penal kontra Ramonsito Booi, Burney el Hage i su esposa Ginia el Hage-Cicilia. Pa Booi ta trata di sospechonan ku tabatin di falsifikashon kometé den benta di un tereno di su kompania Bonaire Prefab na Kralendijk Real Estate. E pareha el Hage tabata sospechá di falsifikashon i dunamentu di informashon inkorekto den hipotek pa konstrukshon di nan kas. Djarason último Korte di Apelashon, presidí pa hues mr. W.P.M ter Berg, a trata e kaso durante henter dia. Tabatin algun desaroyo interesante djarason, den sentido ku e hues aki ta bisa ku dia 2 di aprel e ta dikta sentensia. Pero e no a duna oportunidat na Ramonsito Booi i e pareha el Hage pa trese nan último palabra djarason atardi, siendo ku tabatin tur tempu pa hasi esaki. El a invitá nan pa bini e siguiente dia, pa ta eksakto ayera mainta 9’or pa nan último palabra, pa despues ku nan a hasi esaki e bisa ku Hof ta dikta sentensia e mesun atardi mitar di tres. Atardi pues e sentensia a kai den kaso di tur tres akusando. Korte di Apelashon a opiná ku no por proba ningun di e akusashonnan kontra e tres akusadonan. Pues e apsolushon ku a kai den Korte Promé Instansia aña pasá ta keda pará. Den un reakshon kòrtiku emití ayera tardi e bosero di Ministerio Públiko, Norman Serphos, a bisa ku Ministerio Públiko ta respetá e veredikto, pero ku nan lo bai studia e sentensia, promé ku disidí di tuma distansia di e kaso. E opseshon kontra e apsolushon ku hues a dikta aña pasá pa Ramonsito Booi ta kaminda a konstatá ku no tabatin prueba ku Booi a kumpra un tereno serka FCCA pa 350 mil florin i ta bisa ku el a bende esaki pa 450 mil florin ku e empresario Peiliker, miéntras ku tin dokumento ku ta indiká ku e preis pa kua Booi a bende e tereno en kestion tabata 900 mil florin i no 450 mil florin, manera a pone esaki den e akta di transpòrt fechá 14 di sèptèmber 2006. E hues den Korte Promé Instansia a investigá, segun motivashon den e veredikto di ayera tardi, basá riba tur e echo i sirkunstansianan, ni nifikashon mester duna na e dokumentonan presentá den e kaso kontra Booi. Konklushon di e investigashon ku e hues ei (Irma Lips) a hasi aña pasá tabata ku no por proba legali kombinsentemente ku por a papia di falsifikashon. Korte di Apelashon ta mustra den su sentensia ku e promé hues a husga e kaso kontra Booi bon, di manera pues ku no tin motibu pa destruí e sentensia ei. E sentensia den e kaso di e pareha el Hage ta mas amplio ku esun di Ramonsito Booi. Pa loke ta trata Ginia el Hage, e akusashon tabata ku nan a duna informashon inkorekto den e ‘loan form’ ku BONAIRE PETROLEUM CORPORATION NV nan a yega dia 18 di desèmber 2007 pa haña finansiamentu pa konstrukshon di nan kas. El a hasi esaki huntu ku su esposo Burney el Hage. A yega e ‘loan form’ aki na B.A. Michel di MCB-Bank. Entre otro nan a bisa ku nan a kaba paga un debe ku nan tabatin na Rabo Bank, tambe ku nan lo a invertí shen mil florin di nan propio fondonan den konstrukshon di e kas. Korte di Apelashon, meskos ku e veredikto di hues aña pasá, a konkluí ku no tin prueba kontra e pareha el Hage i a dikta apsolushon pa tur e echonan di kua a akusá nan. GENERAL ANNOUNCEMENT INVITATION TO TENDER TITLE OF WORK : Mechanical Repair of T1907 and T1933 with installation of new dome roof and internal membrane. PURCHASE REQUISITION NUMBER : 2015-40071 START DATE : April 20th COMPLETION DATE : October 20th NOTICE OF SUBMITTAL PARTICIPATION BY : March 19, 2015 at 10:00 hrs. JOB CLARIFICATION MEETING : March 26, 2015 at 10:00 hrs. CONTACT PERSONS : Daniela Duran ([email protected]) +599-715.8146 or Oswaldo Garcia (og[email protected]) +599-715.8121 TELEPHONE NUMBER CONTACT PERSON : +599-715.8146 and +599-715.8121 MODALITY OF CONTRACT : Lumpsum GENERAL DESCRIPTION OF WORK : 1. Reconstruction of tank bottom of both tanks T1907 and T1933. 2. Construction of tank dome roofs with internal floating membrane of both tanks. GENERAL INSTRUCTIONS 1. The Contracting Norms and Procedures of BOPEC (similar to Isla) apply for this invitation to tender. 2. Contractors interested to participate must submit a participation notice in the form of a letter with their own letterhead, in a sealed envelope or via email to BOPEC contact persons, including name of the company, contact person, telephone & fax number and email address (if available). 3. The envelope should be sealed with a wet-stamped company logo in such a manner that confidential handling of its content is guaranteed or if it is via email, it should be directed only to the BOPEC contact persons. 4. The sealed envelope (or email subject) should indicate the purchase requisition number and the title of work. 5. The sealed envelope related to newspaper announcements should be submitted at the terminal gate security office building at the main entrance of the BOPEC terminal by 10:00am of the submittal date of participation notice at the latest. In case of an email, it should be received by the Contact persons as per the same. 6. Envelopes or emails that do not comply with the above will be declared invalid and returned to the sender. 7. These instructions apply to contractors registered to perform work at BOPEC or Refinery ISLA. 8. For any additional information please contact the responsible person mentioned above. Ramonsito Booi hopi bia tabata puntra su mes: “NO TA MIHÓ MI DRUMI SIN LANTA MAS?” KRALENDIJK — “Tin ora mi ta bai drumi i mi ta puntra ku mi mes ku si no ta mihó mi drumi sin lanta mas?” Esaki tabata un di e frasenan ku Ramonsito Booi a usa den Korte di Apelashon ayera den su último palabra. Alabes el a bisa ku kisas un bala di skopèt den su kabes lo tabata mas mihó ku e loke el a pasa aden e último añanan. “Despues ku nos a gana elekshon ku dos terser parti, a kuminsá ku intentonan pa kibra nos. Nos opositornan polítiko tabatin radio i korant na nan disposishon i despues nan a kuminsá ku tiramentu di lodo”, Ramonsito Booi a trese dilanti den korte. Segun Booi, den e struktura di gobièrnu tin sufisiente manera pa kontrolá ku si den gobernashon algu por a bai robes. Esaki ta ERNA i SOAB. Tur lokual a aparesé den e famoso ‘Zwart boek’ ta kasonan ku na promé lugá e instansianan di gobièrnu mester a hasi. Si sali for di nan investigashon tin algu malu a sosodé, nan lo duna esaki na Ministerio Públiko. Nunka esaki no a sosodé. Mas aleu Booi a trese dilanti komo un punto di prinsipio nunka e no a tuma tereno di gobièrnu. “Henter mi bida mi a sòru pa ni unu tereno di gobièrnu no bin riba mi nòmber. Di kon no? Pasobra si mi a hasi esaki lo tabatin asina tantu hende ku lo a bisa mi ku ‘ata bo a haña, dikon ami no?’. Ta p’esei mi a sòru pa mi no a haña tereno di gobièrnu i tampoko mi famianan.” Booi a sigui bisa: “Riba dia 8 di sèptèmber 2009 mi tabata mira mi yu hunga bala na Merka. Desde e dia ei mi bida a kambia por kompletu. Tur hende ta bèl ariba bou pasobra Ministerio Públiko a hasi entrada den mi kas. Nos a bin tende ku nos ta den kaso di Fiji i Zambezi. Mi bida a kambia kompletu. Mi a pèrdè hopi amigu, un di nan ta señor Ivan de Windt, un hòmber respetá konosí den mundu finansiero. Amigunan na Miami ku a yuda mi yu. Nan a pone preshon riba dje pa e bisa kuantu kas i plaka mi tin na Miami. Mi a pèrdè tur mi kontaktonan durante e shete aña ku a pasa. OM ta duna nos kontrinkantenan polítiko e dokumentunan di e kasonan. E señora aki a skibi un buki. “ Despues di un ratu Booi a kuminsá bira emoshonal i a bisa: “Kiko a sobra di e ‘rei di Boneiru’, manera nan ta titulá mi. Nada! Nan a kibra mi, mi famia i mi yunan. Mi a bende tur mi kosnan. Si mi mira e kaso di Wiels na Kòrsou, mi no por bisa kuantu kos el a hasi pa Kòrsou, pero ami sí sa ku ami a hasi hopi pa Boneiru. I mi ta puntra mi mes ku un bala di skopèt lo no ta mas mihó ku tur e kos ku mi ta pasa den? Tin ora mi ta bai drumi i mi ta puntra ku si no ta mihó mi drumi sin lanta mas. Asina tantu e kaso aki a afektá mi. Awor mi no por hasi nada mas. Esaki ta realidat. E rei di Boneiru, despues di 45 aña sirbiendo e isla aki.” Booi: “Polítikonan kontrinkante no tabata ke pa 10-10-10 a bai dor. Por mira e bòrchinan ku ta poné na Bestuurskantoor. Den e seis aña aki a skirbi dos buki a a base di dokumentonan ku nan a haña di OM. Ministerio públiko hamas i nunka mester a meskla ku polítika. Manera e situashon ta aktual mi no sa kuantu dia mas lo mi tin. Awor mi ta 67. Kuantu mas tin pa mas. Esaki ta e fin di mi, e rei di Boneiru. Material, nada mas. Nada di amistat, nada mas di kontaktonan. Mi ta puntra: esaki ta e lokual un hende ku a hasi asina hopi pa Boneiru meresé? Òf ta e preis aki mi mester paga pa yuda un isla?” Polítikonan ta hopi aktivo e dianan aki. E foto ta mustra algun kandidato di Partido Demokrat ku a reakshoná riba un invitashon di Pastor Ivan di Rincon pa asistí na un santu sakrifisio di misa den su parokia. Nan a saka foto despues huntu ku e saserdote. KONTÈST DI FLI DEDIKÁ NA STONE CRUSHER KRALENDIJK – E di 37 Kòntèst di Fli ku ta tuma lugá e aña aki riba djadumingu 29 di mart, ta dediká na Stone Crusher. E kòntèst aki ta tuma lugá di 8 or di mainta pa 6 or di atardi na fèlt di Juventus Partisipashon n’e aktividat aki ta habrí pa tur hende. Muchanan for di 6 aña por partisipá i e aña aki atrobe Kòrsou ta partisipá. No por partisipá ku fli di plèstik. Pa inskribí por pasa na Flamingo Bookstore na Kaya Grandi 19. Inskripshon ta $2 pa mucha i $3,50 pa hende grandi. Lo tin un kuerpo di hurado ku lo huzga e flinan di mas grandi, bunita, original, chikitu i straño. Animashon musikal lo ta na enkargo di HB Disco i lo tin un bar i kushina bon surtí. Tur trahadó di Fli por kuminsá traha nan fli i no nesesariamente mester traha fli grandi, pasobra esun di mas chikitu tambe tin kategoria kaminda e por ta den premio. Pues traha bo fli na e midí ku bo por atendé kuné i partisipá. Flamingo Bookstore, MCB, Sabadeco i Don Andres ta invitá tur hende pa presensia e evento grandi aki. STUDIANTENAN DI SGB A PARTISIPÁ NA SKILLS TALENT NA HULANDA KRALENDIJK – Di 8 pa 14 di mart un grupo di studiante di vmbo di SGB a partisipá na aktividatnan di Skills Talent na Hulanda. Ta promé biaha ku e skol ta partisipá na e evento aki na Hulanda. E partisipashon a sosodé riba invitashon di i den koperashon ku Skills Netherlands i Skills Netherlands Caribbean. Un grupo di 2 pa 3 alumno di e di kuater aña di vmbo por a partisipá na e kompetensianan. Banda di e kompetensianan, e alumnonan a partisipá tambe na un programa di edukashon. Meta di partisipashon ta haña eksperensia den preparashon i biahamentu na nivel internashonal, partisipá den konteksto di reino, representashon di Boneiru, interkambio i kontakto ku otronan di mesun edat, orientashon riba posibilidatnan pa sigui studia i motivashon den eskoho di un profeshon. Guianan ta Hillie Gravenhorst – docent SGB, Ana Keller - eksperto tékniko kuido pa Skills Netherlands Caribbean, i Frans. C. Lauxen , delegado ofisial di Skills Netherlands Caribbean. Fuera di e kompetensianan, e delegashon boneriano a hasi diferente bishita na skolnan, duna presentashon, sigui lèsnan, i tambe bishitá lugánan turístiko. Riba foto por mira e fli di mas grandi di aña pasa ku a partisipá na e kòntèst di subi fli pero lamentablemente no a bai laira. Tabata esun di Jairo “El Papa” Martis ku un tamaño poko mas chikitu ku finalmente a resultá e fli di mas grandi.
© Copyright 2022 ExpyDoc


text:
LES 7
Kico Nos Ta Haci na Nos Reunionnan?
Ora e cristiannan di prome siglo tabata bin hunto, nan tabata canta, haci oracion y tambe lesa y analisa Bijbel; no tabatin ningun rito religioso. (1 Corintionan 14:26) Bo por spera algo similar na nos reunionnan.
Nos ta ricibi instruccion practico basa riba Bijbel. Den weekend, cada congregacion ta reuni pa scucha un discurso biblico di mey ora cu ta splica kico e Scritura ta bisa di nos tempo y con e por yuda nos den nos bida. E orador ta anima nos pa lesa e textonan hunto cu ne den nos Bijbel. Despues di e discurso, ta sigui e Estudio di “Toren di Vigilancia” cu ta dura un ora. Den e ora aki, nos ta analisa un articulo di estudio for di E Toren di Vigilancia y tur hende presente por participa. E estudio aki ta yuda nos aplica siñansa di Bijbel den nos bida. Cada un di e mas di 110.000 congregacionnan cu tin rond mundo ta studia e mesun informacion.
Nos ta haya yudansa pa bira mas capaz pa siña otro hende. Den siman, nos tin un reunion cu ta consisti di tres parti. E reunion yama Nos Bida y Sirbishi Cristian y e ta basa riba e informacion cu ta sali tur luna den e publicacion Material i Tarea pa Reunion. E ta cuminsa cu Tesoronan di e Palabra di Dios y e parti aki ta trata e porcion di Bijbel cu nos mester lesa di antemano. E di dos parti ta Sea Diligente den Sirbishi y ta consisti di demostracion cu ta duna nos un idea con pa papia cu otro hende tocante Bijbel. Y un consehero lo duna sugerencia pa yuda nos lesa y expresa nos mes mihor. (1 Timoteo 4:13) Por ultimo, nos ta haya Nos Bida Cristian. E parti aki ta yuda nos mira con nos por aplica principionan di Bijbel den nos bida di tur dia. Ademas, e parti aki lo consisti di pregunta y contesta cu ta yuda nos compronde Bijbel mas mihor.
Ora bo asisti na nos reunionnan, sin duda lo bo keda impresiona cu e calidad di siñansa biblico cu bo ta haya.—Isaias 54:13.
-
Kico bo por siña na nos reunionnan?
-
Cua di nos reunionnan semanal lo bo tin gana di bay?


text: KRALENDIJK – Habitante nan di Kaya Nikiboko Suit ta pidi ousilio, e forma kon e shofùrnan di trùk ta kore. Spesialmente e área entre rotònde pega ku Supermarket van Den Tweel bai pariba direkshon di Sorobon. Un forma hopi iresponsabel e shofùrnan ta manehá e trùk, baha kaminda pa no dal den otro, sin tene kuenta ku hende na pia òf riba baiskel. Ta spera polis asumí nan responsabilidat i aktua ku e situashon. Un señora ku ta biba riba e kaya aki a splika ku esaki ta sosodé spesialmente momentu ku tin barku di santu na waf i mester transportá e santu di waf pa e sitio kaminda ta pone e santu. E parti di stòf no ta kos di papia di dje. Un desaster, e señora a konta i el a bisa pa esnan konserní atendé e asuntu promé algu lamentabel sosodé pa e forma ku shofùrnan ta trafiká ku e dòmtrùk spesialmente riba kaya Nikiboko Suit. Radio Live 99.9 FM aparte di e señora ku a presentá na ofisina i splika di e situashon, tin diferente hende mas a saka potrèt i grabashon pa informá di e situashon. Ta importante pa tuma nota di e situashon i hala atenshon di shofùrnan di dòmtrùk. Tin algun potrèt di dòmtrùk, sinembargo e potrèt no ta ilustrá spesialmente e trùknan ku tabata kore iresponsabel. Si ta trata di dòmtrùk ku tabata trafiká djabièrnè durante dia.


text:
E barku krusero Mariner of the Seas a bishitá Boneiru pa promé bes. Mariner of the Seas a yega Boneiru den oranan di mainta ku un total di 2923 pasahero na bordo.
Ruewen Leito, di agensia Maduro Shipping a yama kapitan Tobias Oster i su tripulashon bon biní na Boneiru. Esaki a tuma lugá den presensia di Kia San Silberie representando kapitan di haf i Cristely Cranston di Tourism Corporation Bonaire – TCB.
Mas den oranan di anochi e krusero a sali rumbo pa Willemstad, Kòrsou.
E barku krusero Mariner of the Seas a bishitá Boneiru pa promé bes. Mariner of the Seas a yega Boneiru den oranan di mainta ku un total di 2923 pasahero na bordo.